Обама ва Камерон Сурияга эҳтимолий жавоб чорасини муҳокама қилди - 25 Августа 2013 - SHERLAR.BIZ - ENG YANGI SHERLAR 2018 2019\nSHERLAR.BIZ Chorshanba, 20.10.2021, 04:15\nГлавная » 2013 » Avgust » 25 » Обама ва Камерон Сурияга эҳтимолий жавоб чорасини муҳокама қилди\nАҚШ Президенти Барак Обама ва Британия Бош вазири Дэвид Камерон Сурия ҳукумати кучлари кимёвий қуроллардан фойдалангани натижасида юзлаб одам нобуд бўлгани ҳақидаги иддаолар хусусида “чуқур ташвиш” билдириб, воқеага жавоб чораси кўрилиши мумкинлигини маълум қилди. Президент Обама шанба куни миллий хавфсизлик бўйича маслаҳатчилари билан учрашди ва Британия Бош вазири билан телефон орқали сўзлашди.\nБритания расмийлари эълон қилган баёнотда АҚШ Президенти Барак Обама ва Британия Бош вазири Дэвид Камерон 21 август кунги ҳужумда Сурия кучлари кимёвий қуроллардан фойдалангани “равшан бўлиб бораётганидан жиддий ташвишда” экани билдирилган.\nСурия ҳукумати мамлакат ҳарбийлари кимёвий қуроллардан фойдалангани ҳақидаги иддаоларни рад қилиб, исёнчиларни икки ярим йилдан бери давом этаётган урушга Ғарб ҳарбийларини тортиш мақсадида шундай провокация уюштирганликда айблади.\nАйни пайтда, АҚШ Давлат котиби Жон Керри пайшанба куни Сурия Ташқи ишлар вазири Валид Ал-Муаллим билан телефон орқали сўзлашган.\nРасмийларга кўра, Керри Ал-Муаллимга, агар Сурия ҳукумати ҳужум уюштирмаган бўлса, БМТ инспекторларининг воқеа жойида текширув ўтказишига дарҳол рухсат бериши кераклигини айтган.\nАҚШ расмийларига кўра, Давлат котиби Саудия Арабистони, Иордания ва туркиялик ҳамкасблари билан ҳам Сурия масаласини муҳокама қилган.\nЧегара билмас шифокорлар гуруҳи Дамашқ яқинидаги касалхонада 355 одам вафот этгани ва 3600 беморда ҳужум билан боғлиқ “нейротоксик” аломатлар кузатилганини билдирди.\nТашкилот вакили Мего Терзиан Рейтерс телевидениесига қурбонлар заҳарли газдан ўлганини, аммо ҳужум учун ким масъул эканини билмаслигини айтди.\n- Шуни айтишимиз мумкинки, жуда кўп беморлар касалхонага уч соат ичида нейротоксик аломатлар билан келтирилди ва бу нормал ҳол эмас. Биз нейротоксик модда қўлланилганига деярли 100 фоиз ишонамиз. Айнан қандай модда эканини аниқ айтолмаймиз. Буни ҳукумат қилганми ёки исёнчилар - биз буни билмаймиз, - деди Мего Терзиан.\nСурия мухолифатига хайрихоҳ манбалар ҳужум оқибатида 500 дан 1300 нафаргача одам ўлганини иддао қилган.\nБу орада Сурияда эҳтимолий ҳарбий амалиётларга тайёр туриш учун АҚШ флоти кемалари ўз позициясини ўзгартирмоқда.\nШанба куни Малайзияга сафари чоғида сўзлаган АҚШ Мудофаа вазири Чак Ҳэйгел, агар президент Обама Сурияда ҳарбий амалиётлар ўтказиш лозимлигига оид қарор қабул қилса, Америка қўшинлари ўз вазифасини бажаришга шай эканини айтди.\n- Президент Обама Мудофаа вазирлигига ҳар қандай вазиятга тайёр бўлишга кўрсатма берди. Биз буйруқни бажардик. Биз ҳар қандай вазиятга тайёрмиз, - дея баён қилди АҚШ Мудофаа вазири.\nҚўшма Штатлар Сурияга қўшни бўлган Иорданияга аллақачон ўзининг юзлаб аскари, “F-16” русумидаги жанговар учқичлари ва ҳаво ҳужумидан мудофаа батареяларини жойлаштирган.\nСурия ҳукумати Вашингтонни ҳарбий ҳаракатга қўл урмаслик ҳақида огоҳлантирган.\nАхборот вазири Умрон ал-Зоубий АҚШ томонидан ҳар қандай ҳужум Яқин Шарқда кўпроқ зўравонликларга туртки бўлишини урғулаган.\nСуриянинг яқин иттифоқчиси бўлган Эрон ҳам Америка ҳарбийларини Сурияга ҳужум қилмаслик ҳақида огоҳлантирган.\nЭрон Ташқи ишлар вазирлиги матбуот котиби Аббос Аракжи бундай хатти-ҳаракат вазиятни янада мураккаблаштиришини айтган.\nЭрон Президенти Ҳасан Руҳоний ўз мамлакати Суриядаги кимёвий қуроллар ҳужумидан одамлар ўлганига ишонишини айтган, бироқ Руҳоний кимёвий қуролни ким қўллагани ҳақида ҳеч нарса демаган.\nЭрон Ташқи ишлар вазирлиги кимёвий қуролларни исёнчи гуруҳлар қўллагани ҳақидаги Сурия ҳукумати иддаоларини қўллаб-қувватлаган.\nКатегория: Dunyo xabarlari | Просмотров: 532 | | Рейтинг: 0.0/0


ЎзА - ФВВ хабари Ўзбекистон ҳудудларида яна зилзила қайд этилди\nФВВ хабари Ўзбекистон ҳудудларида яна зилзила қайд этилди\n10.05.2018 19:46 Чоп этиш версияси\nБугун, 10 май куни соат 19:08 да Тошкентда яна зилзила кузатилди. Ўзбекистон Фавқулодда вазиятлар вазирлиги Сейсмопрогностик мониторинг Республика маркази томонидан берилган хабарга қараганда ер силкинишлар ўчоғи Тошкентддан 534 километр жанубий Шарқда Афғонистон ҳудудида қайд этилган. Марказда унинг магнитудаси 6 баллни ташкил этди.\nСилкиниш кучи Фарғона Гулистон, Тошкент, Жиззах, Самарқанд вилоятларида 3 балл, Сурхандарё вилояти маркази Термизда 4 баллни ташкил этди.\nТалафотлар ва жабрланганлар тўғрисида маълумотлар йўқ.\nЭслатиб ўтамиз, Ўзбекистон ҳудудида сўнгги бор 9 май куни маҳаллий вақт билан 15:44да ер қимирлаши кузатилган, унинг магнитудани 6.2 баллни ташкил қилгани, Ўзбекистонда эса тахминан 3 балл атрофида бўлгани айтилган эди. Мазкур зилзила Тошкент, Наманган, Андижон, Фарғона, Гулистон, Жиззах, Самарқанд, Термиз ва Қаршида ҳам сезилган.


Бакалаврлар бир вақтнинг ўзида ҳам иккинчи мутахассислик, ҳам магистратурага ҳужжат топшириши мумкин — вазирлик\nЎзбекистон 00:35 / 11.08.2020 29793\nОТМнинг бакалавриат босқичини тамомлаганлар эндиликда ҳам иккинчи мутахассислик, ҳам магистратурага ҳужжат топшириши мумкин.\nБу ҳақда 10 август куни ўтказилган матбуот анжуманида Олий ва ўрта махсус таълим вазирлиги бошқарма бошлиғи Абдували Холиқов маълум қилди.\n«Иккинчи мутахассисликка ҳужжатлар қабули 10 августдан бошланишини эълон қилган эдик. Маълумот учун, ikkinchitalim.edu.uz сайти бугундан ўз фаолиятини бошлади.\nИккинчи мутахассисликка ҳужжат топширишни истаганлар шу сайт орқали рўйхатдан ўтишлари мумкин.\nШунингдек, магистратурага рўйхатдан ўтган бакалавр битирувчиси бир вақтда иккинчи олий таълимга ҳам рўйхатдан ўтиш имконияти бор», – деди бошқарма бошлиғи шу мазмунда берилган саволга жавобан.\nМатбуот анжумани давомида Холиқовга ҳам тест, ҳам ижодий имтиҳон олинадиган йўналишларда бу йил ижодий имтиҳонлар бекор қилингани ва шундай бўлса-да, бу тартиб нега ҳам тест, ҳам жисмоний имтиҳон олинадиган ҳарбий йўналишларга татбиқ этилмаётгани тўғрисида савол берилди.\n«Бу борада тегишли олий таълим муассасаларининг таклифи асосида қарор қабул қилинди ва давлат комиссиясига шу таклиф киритилди.\nМудофаа йўналишида бизда учта ОТМда факультетлар бор (Чақириққача ҳарбий тайёргарлик). Албатта, уларнинг талаба қабул қилиш бўйича танловида ҳам ўзига хос талаблар бор. Масалан, ёш чегараси ёки жинсга қараб танлов. У ерда ўқишга йигитлар қабул қилинади.\nАфсуски, мана шу йўналишдаги абитуриентлар таркиби анализ қилинганда, улар орасида хотин-қизлар ёки белгиланган ёш чегарасидан ўтиб кетганлар ҳам топилган.\nУлар абитуриентнинг махсус жисмоний тайёргарлигини кўриши керак. Бунинг учун уларда махсус жойлар бор.\nИккинчидан, бу таълим йўналишида абитуриентлар сони кўп эмас. Имтиҳон бир ҳафта, ўн кун чўзилиб кетадиган абитуриентлар йўқ. Шу сабабли бу Мудофаанинг ўзига яраша талаби», – дея Абдували Холиқовнинг сўзларини келтирмоқда Kun.uz мухбири.


БОЛА БОШИДАН... / ADOLAT ижтимоий-сиесий газетаси\nОдам боласи — ажиб хилқат: фарзанд кўрмаса, кўнгли ўксийди, аксинча, боласи бўлса ҳам нолийди. Ўғли бўлса, қиз сўрайди, қизи бўлса, ўғил тилайди... Иссиғига ҳам, совуғига ҳам чидамаслик шу бўлса керак. Умуман, одамлар ота-оналик неъматига кўра тўрт турли бўлади:\n1. Аллоҳ кимгадир фақат ўғил фарзанд беради.\n2. Қай бирига фақат қиз беради.\n3. Яна бирига қиз ва ўғилни баравар беради.\n4. Бошқа бирини фарзанд неъматидан бенасиб қилади.\nАввалги уч турли одамлар ато этилган фарзанд неъматининг ўзларига омонат эканини баъзан англайди, баъзан эса йўқ. Аслида, омонатга хиёнат қилинмайди – гуноҳ бўлади. Бола туғилгач унинг отаси ва онаси зиммасига маълум мажбуриятлар юкланади. Улар: чиройли исм қўйиш, ақиқа қилиш, гўзал одоб ўргатиш, илм бериш, вояга етганида уйлаб қўйиш... Алишер Навоий Ҳусайн Бойқаронинг ўғилларига шундай таълим берган экан: “Динни ўрган, тарихни ўрган, табобатни ўрган”. Эътибор берилса, бу уч илмнинг ҳар бири муҳим, долзарб. Аммо улар тўғри манбалар асосида ўрганилсин, чин устозлардан сабоқ олинсин. Олинган илм манфаатли бўлиши муҳим.\nБунинг яна бир жиҳати бор: болага таҳсил босқичма-босқич, оддийдан мураккабга томон амалга оширилиши керак. Зеро, болага ҳаддан зиёд ортиқча мажбурият юклаш уни руҳан ва жисман зўриқтириши мумкин. Болаларимизга болалигида кўп юк кўтаришига рухсат бермаймиз – уларнинг жисми озор чекишидан қўрқамиз. Бу болани бир умрга мажруҳ қилиб қўйиши мумкинлигини англаймиз. Эътиборлиси, жисмоний ноқислик дарров кўзга ташланади. Аммо руҳий зўриқиш, руҳдаги мажруҳлик тезда илғанмайди – у вақт ўтиши билан йиллар давомида намоён бўлади. Шуниси хавфли. Жисмоний нуқсон бир киши билан чекланади, аммо руҳдаги носоғломлик жамият тинчлигига рахна солиши мумкин. Бу шуниси билан хатарли. Чунки жисм муолажаси руҳ ислоҳидан осон. Баъзан руҳий хасталик тузатиб бўлмас хатарга айланади. У эгасини хароб қилади.\nКейинги пайтларда баъзан динни ўргатиш, қадриятларни англатиш, аждодлар меросига содиқлик номи остида “тарбия” усули танланаётгани ҳар бир зиёлини ташвишга солмоқда. Чунки бу, биринчидан, ота-она ва фарзандлар ўртасида руҳий узоқликка сабаб бўлаётир. Маълумки, инсон ҳар куни кўришса, сўрашса, ҳол-аҳволидан хабардор бўлса, бир-бирига меҳрибон бўлади. Мўътабар манбаларда бежиз дўстлашишни истаган одам саломни кўпайтириши лозимлиги уқтирилмайди. “Меҳр кўзда”лиги ҳам шундан. Хоҳ диний бўлсин, хоҳ дунёвий — ҳар қандай илмни бола яқинлари атрофида олсин. Шу нуқтаи назардан кейинги пайтларда тобора авж олаётган репетиторлик ҳам жиддий ўйланадиган масалалардан саналади. Чунки аксар репетиторлар қонун доирасидан ташқарида фаолият кўрсатиши ва ота-оналар ҳеч иккиланмай болаларини уларнинг қўлига тутқазаётгани, боз устига, яхшигина маблағини сарфлаётгани сир эмас. Ноқонуний диний таълим экстремизм ривожига сабаб бўлувчи омиллардан экани таъкидланаётган бир пайтда ноқонуний репетиторлик мамлакат иқтисодиётига, қолаверса, таълим тизимига жиддий зарардир.\nҲаётимизга кенг татбиқ этилаётган ислоҳотлар барча соҳаларда бўлгани каби дин ривожига ҳам маълум даражада туртки бўлди. Эътиқодимиз қайтди, боболаримиз номи тикланди, обидалар табаррук қадамжоларга айланди; Қуръони карим, ҳадиси шарифлар, шунингдек, ислом ҳуқуқшунослиги, шариат, калом сингари қатор диний илмлар бўйича китоблар ўзбек тилига таржима қилинди ва кўп нусхада нашр қилинди. Кўплаб махсус китоб дўконлари очилди, тўлақонли фаолияти йўлга қўйилди. Бугун деярли ҳар бир хонадонда диний манбалар бор. Энг муҳими, улар ўқилмоқда. Катталар томонидан, кичиклар иштирокида. Юртимиздан ёш қорилар етишиб чиқаётгани ҳам қувонарли. Демак, боласининг диний саводи учун унинг одоби, ахлоқи, тарбияси, қолаверса, дунёвий таълимида бўлгани каби катталар масъул.\nБуюк мутакаллим Абу-л-Муин Насафий ўринли таъкидлаганидек, ҳар бир жамиятда қарор топган қонунчилик фуқаролар томонидан чуқур ҳурмат этилиши лозим. Юртимизда дунёвийликка асосланган 9+2, 9+3 йиллик таълим мажбурий. Диний таълим эса ихтиёрий. У “Виждон эркинлиги тўғрисида”ги қонун билан тартибга солинади. Демакки, тақиқланган эмас. Диний таълимнинг мадрасалар, Имом Бухорий номидаги Тошкент ислом институти ёки Ўзбекистон ислом академияси, шунингдек, белгиланган тартибда ташкил этилган курсларда берилишининг белгилаб қўйилгани ота ёки она ўз боласига динни мустақил ўқитиши ҳам тақиқланади, дегани эмас. Бу ўринда ота йўл кўрсатувчи, она ўргатувчи бўлиши ҳар томонлама мақсадга мувофиқ.\nБиз XXI техника асрида яшаяпмиз. Аммо диндан сабоқ бериш учун ҳали-ҳануз одамларнинг кўзларидан пана жойларга интилинаётгани, таълимнинг жисмоний жазо қўлланадиган турларидан фойдаланилаётгани ажабланарли. Бунинг ўрнига дунёда тажрибасидан ўтган сўнгги ютуқларни таълим жараёнига жорий қилиш мақсадга мувофиқ.\nХуллас, мақсадимиз — таълим таълимдай бўлсин, ибодат — ибодатдай. Тариқатнинг буюк пешволаридан бири Баҳоуддин Нақшбанд айтганидек, диллар Аллоҳга пайванд бўлиб, қўллар меҳнат билан банд бўлса, кўплаб армонлар ушалади, истаклар рўёбига етади. Қуръону ҳадис, халқимизнинг асрий орзу-истаклари “алла”ларга ўрнашса – сингса, буюк боболар мероси кутубхоналардан мустаҳкам ўрин олса – ўқилса дин ҳам, дунё ҳам равнақ топади.\nАлбания: парламент сайловида социалистик партия ғо...\nАлбания Бош вазири Эди Рама бошчилигидаги партия сайловчиларнинг 48,33 фоиз овозини тўплаб, ғолибликни қўлга киритди, — деди Згури ўз баёноти...\nМамлакатимизда вояга етмаганлар ҳуқуқ-эркинликларини таъминлаш, уларнинг қонуний манфаатларини муҳофаза этиш, энг асосийси, баркамол авлодни тарбия...


Кейинги манзилимиз Самарқанднинг Андижони маҳалласи бўлди. Бу ерда яшайдиган кўп йиллик футбол мухлиси Баҳодир бобони кўпчилик танийди. Дунёнинг кўплаб мамлакатларига саёҳат қилиб, бутун умр спорт билан яшаётган бу инсон уйида футбол музейи ташкил қилган. У киши «Пахтакор»нинг ўйинларини кўриш учун бошқа мамлакатларга ҳам борган.\nОКМК назорат учрашувида йирик ҳисобда ғалаба қозонди\n«Бухоро» «Локомотив»ни мағлуб этди\n«Навбаҳор» кўрикдаги хорижликлар билан хайрлашди, Туркиядаги йиғинда топ-легионерлар қўшилади\n«Бухоро» тўрт нафар янги футболчини таклиф этди


Барқарор ривожланиш мақсадларини амалга оширишда олий аудит органларининг ўрни\nБарқарор ривожланиш мақсадларини амалга ...\nОлий аудит органлари Барқарор ривожланиш мақсадларини (БРМ) амалга оширишда муҳим ўрин тутадилар. Улар ҳукуматга аудит асосидаги тавсиялар бериш орқали БРМ нинг амалга оширилишига ҳисса қўшадилар.\nБарқарор ривожланиш масалаларига ҳар томонлама ва комплекс эътибор қаратиш мақсадида БРМ аудити юзасидан тажриба алмашиш бўйича видеоформат шаклида семинар ўтказилди. Унда Ўзбекистон Республикаси Ҳисоб палатаси вакиллари ҳам иштирок этди.\nТадбирда Россия Федерацияси Ҳисоб палатаси аудитори Дмитрий Зайцев ва ИНТОСАИ Ривожланиш ташаббуси директори ўринбосари Аршана Ширсат маъруза ва тақдимот қилдилар.\nСеминар давомида БРМ ни амалга оширишда олий аудит органларининг роли, МДҲ га аъзо мамлакатларда БРМ ни амалга ошириш аудитини ўтказиш масалалари кўриб чиқилди. ИНТОСАИ Ривожланиш ташаббуси томонидан Аудит модели тақдимоти (ISAM) ҳам ташкил қилинди.\nШунингдек, Озарбайжон Республикаси ва Молдова Республикаси Ҳисоб палаталари вакиллари томонидан БРМ аудити масаласига ўзига ҳос ёндашувлар ҳам тақдим этилди.\nСеминар барқарор ривожланиш масаласининг аҳамиятига эътибор қаратди. Аммо, афсуски, бу стратегик масала ҳар доим ҳам дунё мамлакатларининг миллий кун тартибидан ўрин олавермайди.\nШу боис, иштирокчилар ушбу мавзуни ИНТОСАИ га аъзо мамлакатларнинг кундалик фаолияти ҳамда давлат ҳужжатларига киритиб, бу борада билим ва кўникмаларни оширишга қаратилган ягона ахборот платформасини яратиш муҳимлигини таъкидладилар.\nСеминар видео лавҳасини ушбу ҳавола орқали томоша қилишингиз мумкин.


18:00 / 05.04.2020 1286 pdf Ўқиш режими + -\nعَنْ حُذَيْفَةَ رَضِيَ اللهُ عَنْهُ، عَنِ النَّبِيِّ صلى الله عليه وسل مقَالَ: فِتْنَةُ الرَّجُلِ فِي أَهْلِهِ وَمَالِهِ وَوَلَدِهِ وَجَارِهِ تُكَفِّرُهَا الصَّلَاةُ وَالصَّوْمُ وَالصَّدَقَةُ وَالْأَمْرُ وَالنَّهْيُ. رَوَاهُ الشَّيْخَانِ وَالتِّرْمِذِيُّ.\n«Фитна» сўзи «синов» маъносини англатади. Арабларда маъданни ўтга солиб, синаб кўриш ҳам «фитна» дейилади.\nМаънавий соҳада эса инсоннинг иймон-эътиқоди, шариатга амал қилиши, унинг инсоний фазилатлари учун синов бўладиган нарсалар фитна дейилади. Шу маънода инсон учун унинг аҳли аёли ҳам фитна бўлиши мумкин. Баъзи кишиларнинг аҳли аёлига қизиқиб, уларни рози қиламан, деб, турли хатоларга йўл қўйишлари сир эмас.\nШу билан бирга, молу дунё тўплаш, уни сақлаш, жой-жойига сарфлаш ҳам маълум маънода фитнадир. Инсон мол-дунё ва унга тааллуқли ишлар билан машғул бўлиб кетиб, баъзи камчиликларга йўл қўйиши мумкин.\nБола-чақа ҳам инсон учун фитнадир. Аллоҳ таоло Қуръони Каримда:\n«...Молларингиз ва фарзандларингиз фитнадан ўзга нарса эмас», деган.\nРасулуллоҳ соллаллоҳу алайҳи васаллам хутба қилиб турганларида масжидга кириб келган жажжи набиралари йиқилиб тушганини кўриб, югуриб бориб уни кўтариб олганлар ва юқоридаги оятни ўқиганлар. Демак, бола-чақа деб ҳам баъзи камчиликлар содир бўлиши мумкин. Бу болаларнинг фитнасидир.\nҚўшнилар билан бўладиган муносабатларда ҳам шунга ўхшаш ҳолатлар содир бўлса, буни қўшнининг фитнаси дейилади.\nМазкур хатоларга йўл қўйганда уларни ювиш учун Аллоҳ таоло мусулмонларга тўрт нарсани: намозни, рўзани, садақани ҳамда амри маъруф ва наҳйи мункарни бергандир.\nМусулмон бу тўрт ибодатни ўз вақтида адо этиб турса, аҳли аёли, моли, боласи ва қўшнисидан иборат тўрт нарсанинг фитнаси туфайли содир бўлган хатолари ювилиб турар экан. Ана шу фитналар туфайли содир этиладиган хатоларнинг каффороти учун бажариладиган амалларнинг бошида намознинг туриши бу ибодатнинг нақадар зарур ибодат эканлигини кўрсатмоқда.\nANVAR 16:13 / 23.08.2020\nМақола жуда ибратли экан Шайх хазратларининг харбир гапларида олам олам мано топилади бундай инсоннинг бизларга қолдириб кетган илмини урганиш биз инсонлар учун жуда мухумдир. Ётган ерлари жаннат булсин Хазратни омин\nХомидов Дилшод 18:41 / 06.04.2020\nАссаламу алайкум устозлар Аллох таоло умрларингизни зиёда этсин. Мен мусулмон ман мен хурсанд ман рахмат сизларга.\n15:09 / 05.04.2020 624\n08:33 / 06.04.2020 819\n3133 12:00 / 23.04.2019\n2166 19:00 / 20.06.2019\n66. Ибн Аббос розияллоҳу анҳумодан ривоят қилинади.Расулуллоҳ соллаллоҳу алайҳи васаллам билан бирга мен ва Холид ибн Валид Маймунанинг олдига кирдик. У бизга бир давоми...\n2840 17:07 / 07.12.2018\n1344 14:00 / 29 январь


Оли Имрон сураси -\nМадинада нозил бўлган. 200 оятдан иборат.\nОли Имрон сураси Мадинада нозил бўлган узун суралардан бири бўлиб, асосан диний ишлардан икки муҳим масалани муолажа қилади:\nБиринчиси – ақийда масаласи бўлиб, Аллоҳнинг ягоналигига ҳужжат ва далиллар келтирилади.\nИккинчиси – шариат қонунлари масаласи, хусусан, уруш ва Аллоҳнинг йўлида жиҳод қилишнинг қонунлари ҳақида сўз юритилади.\nБиринчи масала бўйича Аллоҳ таолонинг ягоналигини ва пайғамбарликнинг ҳақлигини, Қуръоннинг ҳақлигини исбот қилувчи оятлар келган. Шунингдек, аҳли китоблар Ислом, Қуръон ва Муҳаммад алайҳиссалом ҳақларида тарқатган шубҳаларга раддиялар берилган.\nОли Имрон сурасида асосан аҳли китобларнинг насоро тоифаси ҳақида сўз юритилади. Уларнинг Масиҳ алайҳиссалом ҳақларида, у кишини илоҳ деб гумон қилишлари ва шунинг оқибатида Муҳаммад алайҳиссаломни ёлғончига чиқариб, Қуръонни инкор қилишлари ҳақида сўз боради. Сураи кариманинг деярли ярми шулар ҳақидаги оятлардан иборатдир. Ўша оятларда насоролар қўзғаган шубҳаларга, хусусан, Биби Марям ва у кишининг ўғиллари Ийсо алайҳиссалом ҳақларидаги шубҳаларга очиқ-ойдин ҳужжат ва далиллар билан раддиялар келади. Мазкур далил ва ҳужжатларни келтириш жараёнида яҳудийларга нисбатан баъзи ишора ва киноялар ҳам қилиб ўтилади. Мусулмонларни аҳли китобнинг макр ва ҳийлаларидан ҳушёр бўлишга чақирилади.\nИккинчи масала бўйича ҳаж ибодатига, жиҳодга, рибога ва закотни ман қилувчиларга хос ҳукмлар зикр қилинади. Бадр, Уҳуд каби ғазотлар ҳақида батафсил сўз юритилиб, улардан олинган ибратлар баён этилади. Мусулмонлар Бадр ғазотида кофирлар устидан ғолиб келдилар, аммо Набий алайҳиссаломга бўйсунмасдан, Уҳуд ғазотида мағлубиятга учрадилар ва таъналар эшитдилар. Оли Имрон сурасида ана шу дарснинг ҳикматлари очилади. Аллоҳ таоло мўмин-мусулмонларнинг сафини қалби бузуқлардан тозалашни ирода этганлиги баён қилинади.\nШунингдек, сураи каримада нифоқ ва мунофиқлар ҳақида батафсил сўз юритилади, уларнинг Исломга ҳамда мусулмонларга зарар етказиш учун қандай уринишлари баён қилинади.\nСуранинг охирларида осмонлару ернинг яратилишидаги ажойиботларни тафаккур ва тадаббур қилиб кўришга чақирилади. Пировардида эса жиҳод ва мужоҳидлар ҳақида сўз кетади.\nИмом Муслим Навос ибн Самъон розияллоҳу анҳудан ривоят қиладиларки, у киши:\n«Пайғамбар алайҳиссолату вассаломнинг «Қиёмат куни Қуръон ва унга амал қилган аҳллари келтирилганида, Бақара ва Оли Имрон суралари бош бўлиб келадилар», деганларини эшитдим», – дедилар.\nУшбу сураи кариманинг Оли Имрон деган ном олишининг сабаби – сура ичида Биби Марямнинг оталари Имрон ва у кишининг шарафли оилалари – Оли Имрон қиссасининг келганлигидир.


ОАВ: Россияда гўдакларнинг мурдалари кўчалардан топилиши ҳоллари кўпаймоқда\n18:38 / 23.09.2015\nУшбу ойда Россиянинг турли бурчакларида янги туғилиб, оналари томонидан ташлаб кетилган чақалоқларнинг жасадлари топилиш ҳолатлари кўп кузатилди. 17 сентябрда Москвада нафақахўр аёл чиқинди қутисида гўдак мурдасини топиб олди.\nШундай ҳолат 8 сентябрь куни Нижний Новгородда рўй берганди. 1 сентябрь куни эса Зеленчукда узоқ муддат бино ичида ётган мурғак бола қолдиқлари топилди. 31 август куни ҳам Москвада шундай ҳолат юз берганди.\n2010-2013 йилларда Россияда оналар томонидан янги туғилган чақалоқларнинг ўлдирилиши билан боғлиқ 430 жиноят содир этилган. Журналистлар ва таҳлилчиларнинг таъкидлашича, бу мамлакатдаги жиддий муаммолардан бирига айланиши мумкин.\nТаҳлилчи Александра Федотованинг таъкидлашича, бундай ҳолатларда болаларнинг ҳаётини сақлаб қолишнинг энг осон йўли ўзига хос бэйби-бокслар ўрнатишдир. Ҳомиладан ёки фарзандидан қутулишни истайдиган қизлар сони бугунги жамиятда борган сайин кўпайиб бормоқда экан, ҳам оналарнинг, ҳам болаларнинг манфаатларини эътиборга олиш лозим, деб ҳисоблайди у.\nБэйби-бокслар тиббий ёки диний ташкилот деворидаги кичикроқ ойнача бўлиб, оналар у ерда болаларини ташлаб кетишлари мумкин бўлади. У ерда камералар ҳам, қўриқчилар ҳам бўлмайди, лекин оналарга ёрдам кўрсатиш маркази ишонч телефонлари ишлаб туради. Айрим оналар учун бу ўз қарорини ўзгартириш имконияти ҳам бўлиши мумкин. Агар болага тан жароҳати етказилмаган бўлса, полиция унинг онасини таъқиб қилмайди. Агарда она фикридан қайтса, ўз қариндошлигини исботлаш йўли билан фарзандини олиб кетиши мумкин бўлади.\nРоссияда бундай ойналар 2011 йилда бир қанча хайрия ташкилотлар кучи билан ўрнатила бошланган. Айни пайтда мамлакатнинг 11 вилоятида 20 бэйби-бокс ўрнатилган. Бу вақт ичида уларга 34 бола ташлаб кетилган.\nШунга қарамай, айрим сиёсатчилар ва фаоллар бундай хизматнинг жорий этилишига қарши чиқмоқда. Улар орасида Россия президенти ҳузуридаги бола ҳуқуқлари бўйича масъул Павел Асхатов бор. Унинг фикрича, бу гўёки федерал қонунчиликка зид келади, негаки “ҳар бир бола ўз ота-оналари кимлигини билишга ҳақли, бу ҳуқуқий расмийлаштирилиши лозим”.\nЭксперт Елена Котованинг таъкидлашича, бундай қарама-қаршиликларга анъанавий қадриятлар ва болаларни сақлаб қолиш зарурати тўқнаш келиши сабаб бўлмоқда.\nҚозоғистон ЕИга Марказий Осиё бўйича таклиф билан чиқди\nҲар сония қадрли... Жиддий дардга чалинган беморга саломатлигини тиклаш учун моддий ёрдам зарур


Дарс ўйин эмас! Лекин дарсда ундан фойдаланса бўлади – HURRIYAT\n4 oy oldin Behzod 231\nДарс жараёнида ўқувчиларнинг эътиборини тортиш, уларнинг фанга бўлган қизиқишини янада ошириш мақсадида турли ноанъанавий ўйинлардан фойдаланиш методикаси барча ривожланган мамлакатларда кенг татбиқ этиб келинаётгани бугунги кунда ҳеч кимга сир эмас.\nАлбатта, дарс пайтида интерфаол ўйинларни ташкил этишда ўқувчининг ёши, синфхонанинг жиҳозланиши ҳамда кўргазмали қуролларнинг ноанъанавийлигига алоҳида эътибор қаратиш муҳим аҳамият касб этади.\nБошланғич синфларда “Тўп отар”, “Ўрмондаги тортишув”, “Ким топқир” каби ўйинларни ўйнаш орқали мавзуни тушуниш осонроқ ва қизиқарлироқ тус олса, юқори синфларда ўқувчиларга масъулият ва интеллектни оширувчи ҳаракатли усуллар қўлланилиши кўпроқ натижа беради. Энг асосийси, бунда ўқитувчига ҳам дарсни мазмунли ўтиш қулай ва осон бўлади.\nТажрибадан маълумки, бошланғич синф ўқувчилари “Ким чаққон?”, “Ким топқир?”сингари дидактив ўйинларда синовларни, анъанавий усулларга қараганда, анча фаол ва осонроқ амалга оширишади. Бундай машғулотларда ўқувчилар берилган топшириқларни идрок қилиш билан бирга узоқ вақт хотираларида ҳам сақлаб қолади.\nШунингдек, интерфаол методлар ўқувчиларни ижодкорликка йўналтириб, уларнинг тасаввур доираларининг кенгайишига ҳамда дарсда эркин баҳс-мунозарага киришиб, ўз фикрини дадил айта олишига имкон яратади.\nНоанъанавий дарс ўтишда ўқувчига аниқ йўл-йўриқ кўрсатиш, топшириқларни бажариш учун етарли вақт ажратиш, кучли гуруҳларни рағбатлантириб бориш, кучсиз гуруҳларни эса ғолиблик сари руҳлантириш жуда муҳимдир. Қолаверса, дарс жараёнида ўқувчиларни гуруҳларга ажратиб, баъзи-баъзида эса жамоа аъзоларини биринчи гуруҳдан иккинчи, иккинчи гуруҳдан биринчи гуруҳга ўтказиб туриш ҳам яхши натижа беради.\nИнтерфаол ўйинлардан фойдаланиш ўқувчиларнинг сўз бойлигини ошириб, адабий тил меъёрларига риоя қилишга, ҳушёрликка, ўзгалар фикрини ҳурмат қилишга ўргатади. Шунингдек, ўқувчилар эркин ва мустақил фикрлашга, олган билимлари ҳақида аниқ, лўнда жавоб беришга ўрганадилар.\nДемак, интерфаол дарс ўтиш ҳар томонлама манфаатлидир.\nАйниқса, бошланғич синфларда ана шундай усуллардан фойдаланиш фарзандларимизнинг пухта билим ва кўникмаларни олишида аҳамиятли бўлиб, дарсларнинг жонли, мазмунли бўлишини таъминлайди.\nАйтиш жоизки, бизнинг мактабда интерфаол ўйинларни ўз ўрнида қўллаш орқали ўқувчиларимиз фанларни ўзлаштиришида сезиларли ижобий натижаларни қўлга киритмоқда\nТошкент шаҳридаги 260-мактаб ўқитувчиси\nPrevious Синовли кунларнинг тест синовлари\nNext “Адашиб” талаба бўлганлар


SpaceX компанияси 24 январда бортида 143та сунъий йўлдош бўлган Falcon 9 ракетасини фазога учирди. Бу фазогирлик тарихида бир вақтда фазовий қурилмаларнинг орбитага чиқарилиши бўйича рекорд кўрсаткич ҳисобланади.\nРакета Флоридадаги космодромдан АҚШ Шарқий соҳили вақти бўйича соат 10да старт олган.\nРакета бортида 30та буюртмачининг 143та, жумладан Starlink интернет тармоғининг 10та сунъий йўлдоши орбитага чиқарилади. Қурилмаларнинг умумий оғирлиги 5 тоннани ташкил қилади. Компанияда таъкидланишича, бу бир парвоз вақтида орбитага чиқарилган энг кўп сондаги фазовий қурилма ҳисобланади.\nДастлабки режага кўра, ракета 23 январда старт олиши керак эди, бироқ ёмон об-ҳаво сабабли парвоз бир кунга қолдирилган.\nРакета стартидан 9 дақиқа кейин унинг биринчи поғонаси Атлантика океанидаги махсус платформага қўндирилган. Бунгача ушбу поғона бир неча марта такрор ишлатилган.\n20 январда ҳам Falcon 9 ракетаси Starlink’нинг 60та сунъий йўлдошини орбитага олиб чиққанди. Жорий парвоз ушбу лойиҳа доирасидаги 17-парвоз ҳисобланади. Бунгача лойиҳа доирасида орбитага чиқарилган сунъий йўлдошлар сони 1013тага етганди.


Андижонда нима бўлган эди? Диёр Имомхўжаев барчасини очиқлади\n19 апрель, 15:20\nЎзбекистон Профессионал футбол лигаси бош директори Диёр Имомхўжаев яна бир бор "Андижон" клубида содир бўлаётган воқеаларга муносабат билдирди.\n"2020 йил Суперлигадаги 13-ўйин арафасида Андижон банкротлик ёқасига келиб қолгани сабаб мусобақадан чиқиб кетишини билдирди ва вилоят клубни молиялаштиришни бошқа тадбиркорга топширди.\nРежа бўйича клубнинг янги эгалари эски қарзларни қоплаб бериши ва аввалгилар сувдан қуруқ чиқиб кетиши керак эди. Бироқ нормал жамиятда эскилар ўтган давр мобайнида қандай ишлагани, вилоят ҳокими ва GM томонидан берилган пуллар, чипталар савдосидан тушган даромад ва ҳоказолар нималарга сарф этилгани аудит қилиниши шарт. Гарчи улар ўз олдимиздан пул тикиб, клубни ушлаб турдик деган лофни илгари сурса-да, аслида вилоят ҳокимияти отамиз, GM онамиз деб ўзлари вьюлар беришди. Клубни молиялаштириш ҳазилакам иш эмас. Бирор катта ишлаб чиқариши ёки қудратли заводи йўқ қандайдир тадбиркор клубни бемалол ушлаб туриши қийин масала.\nПФЛ бошқа таклиф билан чиқди. Биз клубнинг янги эгаларига Биринчи лигадаги Андижон II клубини молиялаштириш ва маҳаллий ёшлар билан вилоят футболини кўтариш таклифини бердик. Улар ҳам бунга рози бўлди. Ҳеч бир қарзсиз, ҳаммасини нолдан бошлаб, ёш футболчилар билан кўтарилиш энг тўғри йўналиш. 1-2 йил вақт кетади, муҳими тизим тўғри йўналишга ўтади.\nАммо вилоят бунга рози бўлмади. 29 август куни Соғлом авлод стадионида йиғилиш бўлиб ўтди ва клубнинг янги таъсисчиси таништирилди.\nЯнги тадбиркор клубнинг футболчи ва мураббийлар олдидаги барча қарзларини тўлашга рози бўлди ва ўтган давр ичида бунинг учун 2,150 млрд сўм пул сарфлади. Қолган қарзлар вилоят ҳокимининг кафолат хати асосида вилоят ҳокимияти гарданига тушди.\nКўринишидан ўша вақтда вилоятга футбол керак эди. Андижоннинг бирданига йўқ бўлиб қолиши катта минус эди. Бироқ иш битгач, кўряпмизки, вазият бошқа йўналишга ўтди.\nВаҳоланки, юқоридаги 2 млрд сўм ва 2020 йил якунига қадар эски клуб учун ишлатилган пулга Андижон II жамоасини маҳаллий иқтидорлар билан бемалол Про лигага олиб чиқиш ва тўғри тизимни кейинчалик янада ривожлантириш мумкин эди. Ҳозир эса клуб барибир ўша-ўша Про лигада турибди. Бироқ ҳолати оғир. Тадбиркор эса футболдан ҳафа. Айрим кишилар эса мана бизнинг жамоа деб, Андижон II билан фахрланиб турибди.\nСавол: ақл кечроқ кирдими ёки исталган тадбиркор бўйнига каттароқ муаммони қўйиб, кейин четга чиқиш урф бўлдими?", - деб ёзди Имомхўжаев ўзининг телеграмдаги каналида.\nБир қоп пул билан келдим...


ФИФА футболчиларнинг ҳижобига рози, фақат ... - BBC News O'zbek\nФИФА футболчиларнинг ҳижобига рози, фақат ...\nImage caption Шанба кунги йиғин ортидан маълум бўлишича, ФИФА умуман олганда ҳижобга қўйилган тақиқни бекор қилишга рози...\nХалқаро Футбол Уюшмаси муслима футболчиларнинг майдонга ҳижобда тушишларига умуман олганда қарши эмаслиги, фақат бу хусусдаги якуний қарорини бироз кечроқ, яъни шу йил июл ойида бериши айтган.\nБу ҳақда Халқаро Футбол Уюшмаси Кенгашининг 3 март куни бўлиб ўтган йиғини ортидан маълум бўлган.\nФИФА (Халқаро Футбол Уюшмаси) "муслима футболчиларнинг хавфсизликларини ўйлаб", 2007 йилда уларнинг ҳижобда тўп суришларини тақиқлаб қўйганди.\nЎтган пайшанба куни эса, Бирлашган Миллатлар Ташкилоти ФИФАдан ўша тақиғини бекор қилиб, муслима футболчиларнинг майдонга ҳижоб билан тушишларига рухсат беришини сўраганди.\nЛондон жанубида бўлиб ўтган йиғинда ушбу таклифни ФИФА ижроий қўмитасининг энг ёш аъзоси, Иордания шаҳзодаси Али ал-Ҳусайн тақдим этган.\nЙиғинга мезбонлик қилган Англия Футбол Уюшмаси Бош котиби Алекс Ҳорннинг айтишича, "Шаҳзода Алининг қойилмақом чиқиши ортидан, тақиқни олиб ташлашга умумий маънода бир овоздан рози бўлишган".\nБироқ, унга кўра, "ФИФА ўзининг тиббиёт қўмитасини ҳам ўз ичига олувчи ишчи гуруҳи ташкил этади. Улар эса, таклиф этилган янгича русумдаги спорт ҳижобининг қанчалик хавфсиз эканига борасида якуний тўхтамга келишади ва шунга қараб, 2 июл куни бу хусусда ўзларининг қатъий қарорларини айтишади".\nТақиқни бекор қилиш таклифини фақат Бирлашган Миллатлар Ташкилоти ёқламаганди.\nАфрика Футбол Конфедерацияси президенти Исса Ҳаяту ва Осиё Футбол Конфедерацияси ижроий раҳбари Жанг Жилонглар ҳам ушбу ташаббусни қўллаб чиқишганди.\nБундан ташқари, дунёдаги энг нуфузлиларидан бири саналувчи Англия премьерлигасида тўп сурувчи қатор футболчилар ҳам бунга хайрихоҳ эканликларини билдиришганди.\n"Ҳафсаламизни пир қилманг"\nЎтган пайшанба куни Лондонда журналистларга сўзларкан, шаҳзода Али ФИФА ўз чекловини бекор қилмаса, миллионлаб аёлларнинг ҳафсалалари пир бўлишини айтган.\nУнга кўра, "Бу дин эмас, маданият билан боғлиқ масала бўлгани учун ҳам, унинг ҳал этилмоғи ниҳоятда муҳим".\n"Агар ФИФА, "Йўқ", деб жавоб берадиган бўлса, ўзимнинг ҳам ҳафсалам пир бўлади. Чунки бу масала яна қачондир барибир кун тартибига чиқади. Мен ФИФАнинг ижобий қарор беришига умидворман", деганди шаҳзода Али.\nТашаббускорлар Халқаро Футбол Уюшмаси Кенгашини рози қилиш учун, уларга янгича тархдаги спорт ҳижобларини тақдим этишган.\nҲозир енгил атлетика, регби, қиличбозлик, воллейбол ва таэквондо мусобақаларида спортчиларнинг ҳижобда бўлишларига рухсат берилади.\nИордания шаҳзодаси Алининг айтишича, энди футбол ҳам замон билан ҳамнафас юра олишини кўрсатиши лозим.\nТўрт нафар ФИФА ва яна шунча сондаги Британия футбол уюшмалари(Англия, Шотландия, Шимолий Ирландия ва Уэльс) аъзоларидан ташкил топган Халқаро Футбол Уюшмаси Кенгаши эса, анчайин анъанадор ва ўз қонунларини осонлик билан ўзгартирмаслиги айтилади.\nҚозоғистон: Ҳижобларини ечишдан бош тортган талабалар маҳкамага мурожаат этишмоқчи\nОзарбайжон: Ўқувчиларнинг мактабга ҳижобда келишлари қатъиян тақиқланади


Журналист кадрларни тайёрлашда халқаро ҳамкорлик\n2 Мая 2019 2566\nЎзбекистон журналистика ва оммавий коммуникациялар университети таълим жараёнини янгича, халқаро стандартларга мос равишда ташкил қилиш, жамиятга замонавий билим ва кўникмаларга эга малакали кадрларни етиштириш йўлида кенг кўламли ишларни олиб бормоқда.\nАйниқса, бунда жаҳоннинг етакчи университетларида журналистик таълим мазмуни, тажрибаларни ўрганиш ва уларнинг илғор жиҳатларини ўқув жараёнига татбиқ этишнинг аҳамияти катта. Шу мақсадда хорижий давлатларнинг олий таълим муассасалари билан ҳамкорлик алоқаларини йўлга қўйишга жиддий эътибор қаратилмоқда.\nАна шундай ҳамкорлик Жанубий Корея Республикаси университетлари билан ҳам амалга оширилди. Жорий йилнинг 17-23 апрель кунлари университет ректори Ш.Қудратхўжаев бошчилигидаги делегация Жанубий Кореяда бўлиб қайтди.\nСафар давомида делегация аъзолари Жанубий Кореянинг Кукмин (Kookmin), Сонгжунгван (Sungkyunkwan) ва Корея Миллий Очик Университети (KNOU) ларида бўлиб, улардаги таълим тизими, мультимедиа, фото ва теле лабораторияларида талабалари томонидан узлуксиз равишда олиб борилаётган амалий машғулот жараёнлари билан танишди.\nКукмин (Kookmin) университети ва Ўзбекистон журналистика ва оммавий коммуникациялар университети ўртасида ҳамкорлик меморандуми имзоланди. Бу муҳим ҳужжат талабалар, профессор-ўқитувчилар алмашинуви, биргаликда илмий тадқиқотлар ўтказиш, магистрантларнинг Double Degree дастури бўйича Жанубий Кореяда таҳсил олиши каби йўналишларни ўз ичига олади.\nШунингдек, Сонгжунгван (Sungkyunkwan) университетининг медиа ва оммавий коммуникациялар департменти (Media and Communication Department) билан ҳам икки томонлама халқаро ҳамкорлик меморандуми имзоланди.\nКорея Миллий Очик Университети (KNOU)нинг ўзида ташкил этилган рақамли мультимедиа марказ (Digital Broadcasting Centre) ва унда масофавий таълим учун қўлланадиган технологиялар, онлайн маърузалар тайёрлаш жараёни билан ҳам яқиндан танишдилар. Икки университет ўртасида бўлиб ўтган музокаралар жараёнида халқаро ҳамкорлик алоқаларини йўлга қўйиш, масофавий таълимни журналист кадрлар тайёрлашда кенгроқ жорий қилиш механизмларини ишлаб чиқиш хусусида ҳам фикр ва тажриба алмашилди.\nСафар дастуридан ўрин олган муҳим тадбирлардан бири – халқаро конференцияда иштирок этиш эди. Мамлакат пойтахти Сеул шаҳрида анъанавий Ўзбек-Корея илмий учрашувларининг давоми бўлган “Media, Human, Society in Asia. Korea and Uzbekistan” – (Осиёда ахборот, инсон, жамият: Корея ва Ўзбекистон) деб номланган мавзуда халқаро илмий-медиа конференцияси бўлиб ўтди.\nКонференцияда кореялик профессорлар томонидан замонавий оммавий ахборот воситаларида гуманитар фанларнинг аҳамияти, Янги New media ривожланишидаги муаммо ва тенденциялар, Осиё оммавий ахборот воситаларининг контенти – тинчлик ва фаровонлик хизматида, Кореянинг маданий хусусиятлари ва уларнинг оммавий ахборот воситаларида ёритилиши сингари мавзуларда маъруза қилди. Шу билан бирга, делегация аъзолари замонавий журналистиканинг трансформация давридаги муаммолари, New media контекстида томошабинларнинг роли Ахборот технологиялари ва уларнинг журналистикага таъсири, халқаро журналистиканинг ривожланишида хорижий тилларга эътибор муҳим омил сифатида мавзуларда маърузалар қилди.\nЎзбекистон вакиллари учун Жанубий Корея университетлари билан биргаликда энг машҳур KBS (Koreian Broadcasting Sistems) телерадиокомпаниясига медиа тур ҳам ташкил этилди. Шу ўрнида айтиш лозим ўзбек томошабинлари томонидан севиб томоша қилинадиган корейс сериаллари айнан KBSда тасвирга олинади. Ўз фаолиятини 1927 йилда бошлаган ва шу йили Корея радио узатиш тизими сифатида эфир юзини кўрган бўлса, 1971 йилга келиб KBS оммавий телерадиокомпанияга айлантирилди.\nЎзбекистон Журналистика ва оммавий коммуникациялар университети ходимлари томонидан Жанубий Кореяга қилинган беш кунлик сафар жуда сермазмун ва илмий-амалий таассуротларга бой бўлди. Олинган тажрибалар ва келгусида йўлга қўядиган ҳамкорлик юртимизда ҳар томонлама етук, малакали журналист кадрларни тайёрлаб чиқаришга хизмат қилади.\nЎзЖОКУ таълим сифатини назорат\nқилиш бўлими бошлиғи


АҚШ нима учун "Шимолий оқим-2"га тўсқинлик қилмоқда - видео - 08.12.2020, Sputnik Ўзбекистон\nРоссия "Академик Черский" кемаси "Шимолий оқим - 2" нинг тугалланмаган қисмига етиб келди. Олдинроқ “Фортуна” кемаси газ қувури томон йўл олди. 08.12.2020, Sputnik Ўзбекистон\n17:44 08.12.2020 (янгиланди: 11:30 09.12.2020)\nРоссия "Академик Черский" кемаси "Шимолий оқим - 2" нинг тугалланмаган қисмига етиб келди. Олдинроқ “Фортуна” кемаси газ қувури томон йўл олди.\nИкки кема "Шимолий оқим-2" қурилишини якунига етказишга қодир. Россия-Европа лойиҳасининг тақдири босим ва АҚШ санкциялари туфайли шубҳа остига қўйилди. Аввалроқ Вашингтон лойиҳага чекловлар қўйган ва иштирокчилардан унинг қурилишини дарҳол тўхтатишни талаб қилган. Янги газ қувури Россия газини Болтиқ денгизи орқали Германия ва бошқа Европа мамлакатларига етказиб бериши керак. АҚШ ушбу лойиҳага фаол қарши чиқмоқда, чунки бу уларнинг иқтисодий манфаатларига халақит беради.


Москвада Евромайдон воқеасининг бир йиллиги муносабати билан норозилик намойиш ўтказилди\n11 май 2021, Тошкент вақти: 01:57\nМосквада ўтказилган намойиш пайти.\nМосквада “Антимайдан” ҳаракати Киевдаги Евромайдон воқеасининг бир йиллиги муносабати билан юриш ўтказди.\nҲаракат лидерларининг иддао қилишича, юришда 10 минг одам иштирок этган. Намойиш “майдонга бир йил бўлди. Эсдан чиқармаймиз ва кечирмаймиз” шиори остида ўтказилган.\n“Коммерсант” газетаси мухбири Григорий Туманов Твиттердаги саҳифасида намойишда иштирок этганларга 300 рублдан пул тўланиши ваъда қилинганини ёзди.\nЎтган йилнинг февралида ҳукумат Европа Иттифоқи билан яқинлашув шартномасини имзолмагани ортидан Киевда бошланган норозилик намойишлари оқибатида Москвага мойил бўлган президент Виктор Янукович ҳокимиятдан ағдарилган эди.\nМарт ортида Россия Украина таркибида бўлган Қрим мухтор республикасини аннекция қилган ва шундан сўнг мамлакат шарқида россияпараст исёнчилар билан жанглар бошланиб кетган эди.\nЎтган бир йил давомида Украина шарқидаги жангларда 5400 одам ҳалок бўлган.


ТЎРАҚЎРҒОНДА УЗУМЗОР ВА СОҲИЛОБОД БОҒ-ТОКЗОРЛАРИНИНГ ДОВРУҒИ ТИКЛАНАДИ\nҚўшилди : 07.08.2020\nТўрақўрғонда мева-сабзавотчилик, айниқса, узумчилик яхши ривожланган. Бу борада Узумзор ва Соҳилобод маҳаллаларида яшовчилар катта тажриба тўплаган. Улар туман маркази ёки бошқа шаҳарларга бориб ишлашдан кўра, шу ернинг ўзида боғбону соҳибкорлик билан даромад топишни афзал биладилар. Уларни ерга қаттиқ меҳр берганлари ҳам шундан.\n- Ҳар бир соҳада тартиб-қоида бўлиши зарур. Ҳудудларимиздаги янги ташаббуслардан хабар топиб хурсанд бўлдик. Ойнаи жаҳон орқали бошқа мамлакатларда ердан фойдаланишдаги омилкорликни кўриб, улардан минг карра унумдор тупроғимизнинг умри беҳудага ўтаётганидан ҳайрон қолардим. Мана, бизда ҳам кўп ўзгаришлар бўляпти, иссиқхоналарда илгари чет элдан келтириладиган мевалар ўзимизда пишяпти. Томорқаларда йилига 4 мартагача ҳосил олиняпти. Одамларимиз ҳам шундай ишлаш ва яшашни ўрганишлари керак,- дейди Соҳилобод маҳалласида яшовчи меҳнат фахрийси Юсуфхон Камолов.\nТўрақўрғон туман ҳокимлиги ахборот хизмати.


Россиядаги Ўзбекистон элчихонаси жанжалга тортилди\nArmenia - ID cards of new members of the ruling Republican Party of Armenia, undated\nМосква шаҳар Тергов қўмитаси томонидан Ўзбекистон элчихонасига қарашли автомобил ҳайдовчисининг 16 ёшли ўғлига нисбатан фирибгарлик моддаси бўйича жиноий иш қўзғатилди.\nВояга етмаган асли москвалик бу йигит қўшнисининг 17 ёшли ўғлига 250 минг рубл эвазига Ўзбекистон Миллий хавфсизлик хизмати ходимининг ҳақиқий гувоҳномасини "тўғрилаб беришни" ваъда қилган. Гумонланувчи бу гувоҳнома Москва полицияси ва бошқа ҳуқуқ-тартибот ходимлари билан “мулоқот қилишда” ёрдам бериши мумкинлигини айтган. У, шунингдек, Ўзбекистон Хавфсизлик хизмати ҳужжати билан алданган аёлнинг ўғли ҳарбий хизматга чақирилмаслигига ҳам ишонтирган.\n16 ёшли ўсмир жабрдийда аёлга отаси Ўзбекистон элчихонасида катта лавозимда ишлаши ва бу ҳужжатни расмийлаштиришда ёрдам кўрсатишини айтган. Сўралган пулни берган 33 ёшли бу аёл ваъда қилиган МХХ ходими гувоҳномаси тайёр бўлишини бир йил давомида кутган, бироқ алданганини тушуниб полиция бўлимига ариза билан мурожаат қилган.\nБир неча соатдан кейин оператив ходимлар Широкая кўчасида бу шахсни қўлга олган. У ҳақиқатан москвалик экани, отаси Ўзбекистон элчихонасида оддий ҳайдовчи бўлиб ишлаши аниқланган.\nПолициянинг хабар қилишича, бу йигитча Ўзбекистон элчихонаси жойлашган манзилга яқин бўлган Большая Полянка кўчасида ота-онаси билан яшаб келган. Ўтказилган тинтув давомида элчихона ҳайдовчисининг уйида фирибгарлик билан олинган пул ва жабрланувчи аёлнинг ўғлига тегишли фотосурат мусодара қилинган.\nАйбланувчи тилхат асосида тергов тугагунига қадар озодликка чиқариб юборилди.\nРоссиядаги Ўзбекистон элчихонасидан мазкур ҳодиса юзасидан изоҳ олиб бўлмади.


Урта Осиё тасаввуфининг биринчи тарикати - Сурхондарё полвонлари\nУрта Осиё тасаввуфининг биринчи тарикати\nУрта Осиё тасаввуфининг биринчи тарикати (Х. Худойбердиев (Термиз ДУ, доцент), Г. Худойбердиева (Термиз ДУ, укитувчи))\nИсломий таълимотда тасаввуф, суфизм мухим урин эгаллайди. Тасаввуфни ислом фалсафаси деб хам атайдилар, тасаввуф ислом дини билан бир пайтда вужудга келган. Адабиётларда тасаввуфни суфийлик, суфий, диний-фалсафий оким хам деб бахолайдилар. Айримлар уни «диний-мистик оким», «комил инсон ахлоки» деб хам изохлайдилар.\nХаким Термизийнинг суфийлик карашларини ривожланишида Абу Туроб Нахшабий, Ахмад Хизравиянинг таъсири жуда катта булган. Натижада Нишопурда махаллий тасаввуф тарикати мавлавийа таъсирига тушади. Хаким Термизий мавлавийа таъсирида узининг хакимийлик тарикатига асос солган. Хакимийлик таъсирида XI асрда яссавийлик, XI аср охири XII аср бошларида кубравийлик, XIII-XIV асрларда эса накшбандийлик тарикатлари шаклланади. Хакимийлик илк марта Нишопурда шакллана бошлаган булса-да, Хаким Термизий уз она шахрига кайтганидан кейин Термиз шахрида хакимийлик узининг ривожига эришди.\nХаким Термизий тасаввуфга, хакимийликка багишланган асарларида «рух» хакидаги таълимотни, унинг холати ва харакати хакидаги гояларни, инстинктларнинг уз-узидан такомиллашуви хакидаги гояларни, кийналиш, азоб чекишнинг мукаррар покланишга олиб бориши каби масалаларни баён этади. Табиийки, Термизийнинг бу гоялари тасаввуфнинг кейинги тараккиётига катта таъсир килди.\nТермизий инсон билимининг чуккисини маърифат ва хикмат деб, уни инсон калбидаги «илохий нур» билан айнанлаштиради. Унинг фикрича оддий билим - «илм» шариат коидаларини изохлашдан иборат, гносис эса нарсаларнинг яширинган мохиятини очиб беради, окибат натижада «илохий мохиятга» эга булади, деган фикрни билдиради. У илмга таълим жараёнида эришилса, маърифатга Аллох узи раво курган, танлаган кишиларгина эриша олади, деб тушунади. Гносис факат калби пок булган, бу дунё лаззатларидан холи булган кишиларгина эриша олади. Бундай кишилар тасаввуфнинг «мукаддас» кишиларидир, деган эди.\nМаълумки тасаввуф икки боскичга булинади, унинг биринчиси зохидлик булиб, бу даврда суфийлардан Иброхим Адхам, Хасан Басрий, Абу Хошим Куфийлар такводорликни ва пархезкорликни узларининг бош максади деб билганлар, тасаввуфнинг иккинчи боскичи орифлик (ошиклик) даври булиб, бу боскич суфийлари дунёни ва илохни билиш, танишни узларининг бош максадлари деб билганлар. Алишер Навоий узининг «Насойим ул-мухаббат» номли асарида Хаким Термизийни орифлик даври суфийлари сафига киритади.\nХакимийлик тарикатининг шаклланишида мутафаккирнинг «Китоб ан-нахаж» («Йул-йуриклар китоби»), «Хатм ул-авлиё» («Валийлар мухри») каби асарлари мухим урин эгаллайди. Хакимийлик тарикати дастлаб тасаввуфнинг биринчи боскичига хос хусусиятларга эга булган холда шаклланди. Яъни зохидлар, дарвеш, каландарнинг мажлиси сифатида шаклланди, лекин кейинчалик хакимийлик назарий жихатдан усди ва суфийликнинг иккинчи орифлик боскичи сари ривожланди. Бу даврда Хаким Термизий хакимийликнинг назарий асосларини ишлаб чикди ва уз таълимотини замонасининг мафкуравий куроли даражасига етказди.\nХаким Термизий табиий уз таълимотини ишлаб чикишда Куръони карим, Хадиси шарифдан, шунингдек, машхур суфийлар: Мисрий, Бистомий, Багдодий, Халлож кабиларнинг таълимотларига, гояларига асосланган. У инсониятни покланишига, Аллох васлига етишига катта умид билан караган ва бу йулда фидойилик, рахнамолик килган, узи эса унга том маънода тула амал килган. Хаким Термизий тасаввуфнинг боскичлари: шариат, тарикат, маърифат, хакикатни эътироф этади. Айни пайтда хакикат боскичига етишган пир-авлиёларни улуглаб пайгамбарлар билан тенглаштиради.\nТасаввуфнинг кайси бир тарикатини олиб карамайлик, тарикатларда узига хослик билан бир вактда умумийлик, аникроги умумий коида ва тамойиллари хам мавжуд. Хусусан, Хаким Термизий суфийлик йулига кирган сулуклар табиий узлатда булишини хисобга олиб, узлатни уз юртида, уз уйида хам покланиш йулида адо этиш мумкинлигини таргиб килади.\nХакимийлик тарикатида пир ва муридлик тамойили, коидасига катта эътибор берилган. Мурид уз пирининг барча йул-йурикларини огишмасдан, содиклик ва фидокорлик билан адо этиши зарур эканлиги кайд килинган. Маълум бир нигох ташлаш содир булиши билан мурид пирнинг айтмокчи булганини англаб олиши, кунгилдагидай бажариши шарт хисобланган. Тасаввуфнинг макомлари: тавба, вараъ, зухд, факр, хавф, сабр, ражо, таваккул, ризони тула бажариши зарур деб хисоблайди.\nХакимийлик тарикатига кура пир, шайх - илм ургатувчи, таълим берувчи, яъни шариат илмининг билимдонигина эмас, тарикатда синалган ориф даражасига эришган, етишган, рухий кувват эгаси булган муридларга уз иймон-эътикодини фахм-фаросатини, комиллик даражасига етказа оладиган зот булиши керак экан.\nХакимийликда бу тарикатга кирган сулук уз бурчларини бажара олмаса каззоблик ва гумрохликда айбланган. Чунки у сулук сифатида кабул килинаётганда узига хос касамёд кабул килган ва уни хеч качон бузмасликка ваъда берган. Хаким Термизий тасаввуфнинг мухим коидаси зикрнинг мохияти, унинг мурид ва пирнинг рухий холатидаги урни, зикри хуфия (дил зикри), зикри жахрия (тил зикри) хакида гоят кимматли фикрларни билдирган.\nКейинчалик Бахоуддин Накшбанд тасаввуфдаги зарурий коидаларга узининг учта кушимчасини, яъни уз вактини сархисоб килишни, зикр пайти одобга риоя килишни, зикрда калбан Аллох билан булиш макомларини киритган эди. Хаким Термизий узининг «Китоб ал-хукук» асарида «Аллох дастлаб илмни яратди, илмдан у хикматни яратди», деган булса, «Китоб баён ул-илм» асарида илм хакидаги бахслар билимнинг йуколишига олиб боради деганларни танкид килади. Унинг фикрича, илм кенг тушунча, биринчидан, аник Куръон оятидан, иккинчидан, эътироф этилган хадисдан, учинчидан, юксак диний бурчдан ташкил топган, деб тушунган. Хаким Термизий ислом оламида биринчи булиб авлиёлар хакидаги тасаввурни назарий асослаб берди. У бундай кишиларни карийб Худонинг элчиси, пайгамбар билан тенглаштиришга харакат килган, унинг бу карашлари кейинрок ибн Арабий томонидан янада ривожлантирилган.\nХуллас, Хаким Термизийнинг илмий - фалсафий мероси IX аср Термиз шахрининг фани, маданияти, мафкурасига кушилган йирик хисса булиб, ислом таълимотида хам, дунёвий фанлар тараккиётида хам узига хос урин эгаллайди.\npage revision: 0, last edited: 09 Jul 2010 10:47


Италия курорти ёмғир учун товон пули тўлашга ваъда берди\n20:24 / 24.06.2016\nИталиядаги Езоло курорти ёмғир учун товон пули тўлашга ваъда берди. Тегишли қарорни маҳаллий сайёҳлик соҳаси мутассадилари қабул қилдилар.\n"Тоблан ёки пулингни қайтариб ол" схемасига кўра пляжда хордиқ чиқариш ихлосмандларига Езолодаги икки пляжда ҳам ёмғирли ҳаво бўладиган бўлса, шезлонг ва қуёшдан сақловчи соябонни ижарага олиш учун тўлаган пуллари қайтариб берилади.\nБундай хизматдан фойдаланмоқчи бўлганлар пляжда ўз жойларини онлайн бронлашлари ва стандарт нархдан 1 евро кўпроқ пул тўлашлари керак бўлади. Агар соат 11:00 дан 17:00 гача ҳар соатда 3 мм дан кўпроқ ёмғир ёғса, тўланган пул тўлиқ қайтарилади.\nШу тариқа Езолога кўпроқ сайёҳларни жалб қилишга умид қилинмоқда.


Жигар - Бу нима? - Онлайн Тиббий Энциклопедия MedLife.Uz\nЖигар – ҳазм бези. Одам ва ҳайвонларда овқатнинг ҳазм бўлиши ва сўрилишида қатнашади, ёғ ва карбонсувларни захирага йиғади. Хордали ҳайвонлар ва Одамда жигар – мураккаб, ҳаёт учун муҳим аъзо. Балиқ ва амфибияларда бу аъзо судралиб юрувчилар, қушлар ва сут эмизучилардагига нисбатан каттароқ; йиртқич ҳайвонларда ўтхўр ҳайвонларникига нисбатан катта. Унинг шакли ҳайвоннинг тана тузилишига боғлик.\nОдамда жигар – организмдаги энг катта без (вазни 1200-2200 г). Қорин бўшлиғида, дифрагманинг тагида, ўнг қовурғалар ва қисман чап қовурғалар остида ётади. Ранги қизғиқўнғир, каттароқ ўнг бўлаги билан кичикроқ чап бўлаги бор. Ўрта қисмининг пастки юзасидаги кўндаланг чуқурча жигар дарвозаси ёки қопқаси деб аталади. Шу жойдан аъзога артерия, дарвоза венаси, нервлар киради ва жигарнинг ўт йўли, жигар венаси чиқади. Бу ўт йўли ўт пуфагидан чиққан йўлга қўшилиб, ўн икки бармоқ ичакка қўйиладиган умумий ўт йўлини ҳосил қилади.\nЖигар организмнинг марказий биокимёвий лабораторияси бўлиб, турли-туман вазифаларни бажаради; У бўлмаса, одам, ҳайвон яшай олмайди. Аъзо бир суткада 600-700 г ўт (сафро) ишлаб чиқариб, овқат ҳазм бўлишида ва озиқ моддаларнинг ичакдан қонга сўрилишида муҳим роль ўйнайди; оқсиллар, ёғлар ва карбонсувлар алмашинувида қатнашади; бундан ташқари, моддалар алмашинувида ҳосил бўладиган ёки ташқаридан кирган заҳарли моддаларни зарасизлантириб, ҳимоя функциясини бажаради. Жигарнинг махсус юлдузсимон ҳужайралари фагоцитозга ва антителолар ҳосил қилишга қодир. У қонни заҳира сифатида йиғиб тура олади. Жигар эмбрионал ривожланишда қон элементлари ва гемоглобин ҳосил қилишда ҳам иштирок этади. Организмдаги жами қоннинг 1/5 қисми бу аъзо томирларига сиғиши мумкин. Қондаги ортиқча сув қисман жигарда ажралиб чиқиб, ўт ва лимфа ҳосил бўлишига кетади. Жигар ўтни узлуксиз ишлаб, ўзининг ўт йўли орқали чиқаради; ўн икки бармоқ ичакка ўт кириши овқатланиш вақтида бошланиб, меъда овқатдан бўшамагунча давом этади. Бошқа вақтда эса умумий ўт йўлининг ҳалқасимон мушаги (сфинктери) қисқариб, шу йўлнинг тешигини беркитиб туради. Аъзода ҳосил бўладиган ўт, ўт пуфагига киргач, Қуюлиб қолади, чунки ундаги сув ва қисман бошқа баъзи моддалар пуфаг деворидан қонга ўтади.\nҲазм тизимидан қонга ўтган ҳамма моддалар бу аъзога келиб, қисман мураккаб моддалар тузилишига сарф бўлади, қисман эса парчалнади. Масалан, қон билан келган аминокислоталардан қон оқсиллари (альбуминлар, глобулинлар ва бошқалар) ҳосил бўлади, бир қанча моддалар (фруктоза, галактоза, лактоза, глицерин)дан жигарда глюкоза синтезланади, бундан эса гликоген вужудга келади. Гликоген жигар ҳужайраларида захирада туради ва организм кўпроқ энергия сарфлаётган вақтда глюкозага айланиб, қонга ўтади.\nЖигар пигментлар алмашинувида қатнашади; унда гемоглобин емирилади ва билирубин ҳосил бўлиб, эрийдиган ҳолга келади. Бу аъзода ёғсимон моддалар (липоидлар) ишланиб чиқади ва қон билан бошқа аъзо, тўқималарга бориб, моддалар алмашинувида, қатнашади. Жигарда холестерин, протромбин ва гепарин ҳам синтезланади.\nҚон билан жигарга келадиган моддалардан баъзилари организмга зарарли бўлиши мумкин. Шу моддаларни зарарсизлантириш, қисман эса ўт билан чиқариб юбориш жигарнинг вазифасидир. Масалан, қўрғошин, маргимуш ва бошқа(лар) заҳарли моддалар Ж. да ушланиб қолади, сўнгра безарар органик моддалар (кўпинча оқсил моддалар) шаклида организмдан чиқиб кетади. Организмда оқсиллар парчаланишидан ҳосил бўладиган аммиак, қисман сийдик кислота ҳам Ж. да мочевинага айланиб, организмдан сийдик билан чиқиб кетади (мочевина эса камроқ заҳарли ва яхши эрийдиган моддадир).\nОрганизмда зарарли моддалар кўплаб пайдо бўлганда (масалан, ҳазм аъзоларининг сурункали касаллигида, алкоголизмда) аъзо фаолиятлари бузилади, бу эса оғир касалликларга олиб келади. Жигар касалликларидан ўткир ва сурункали яллиғланиш жараёнлари, шунингдек, паразитар касалликлар учрайди (қ. Гепатит, Жигар циррози, Эхинококкоз).


Уларнинг ҳаётдан умиди катта... Дард билан олишаётган ҳамюртларимиз ҳаётидан ҳикоя\n15:04 / 14.11.2018 31751\nАзиз юртдошлар! Бизга ёрдам беринг. Аллоҳ мушкулингизни осон қилсин. Қўлларингизни дуога очиб фарзандимга шифо тиланг. Мен боламни жуда ҳам яхши кўраман. Унинг яшаб кетишини истайман. Илтимос, биздан кўмагингизни дариғ тутманг». - деб бўлиб ўтган воқеаларни тушунтирди Лутфия опа.


Нега миллий маҳсулотлардан "қочамиз"? - blog.xabar.uz\nНега миллий маҳсулотлардан "қочамиз"?\nДорихона, озиқ-овқат ёки қурилиш моллари дўконига бормайлик, албатта, бирор маҳсулот харид қилишдан аввал ишлаб чиқарувчи давлат билан қизиқамиз. Ўзимизники бўлса секингини жойига қўямиз. Чунки...\nНЕГА МИЛЛИЙ МАҲСУЛОТЛАРДАН ҚОЧАМИЗ?\nДорихона, озиқ-овқат ёки қурилиш моллари дўконига бормайлик, албатта, бирор маҳсулот харид қилишдан аввал ишлаб чиқарувчи давлат билан қизиқамиз. Бирор номдорроқ хорижий мамлакат номи айтилса-ку, яхши. Борди-ю, “Ўзимизда чиқарилган” деган сўз қулоққа чалинса, худди тарвузи қўлтиғидан тушган инсондек растанинг кўркини бузмаслик учун уни жойига қўямиз.\nНега, ахир мустақил бўлганимизга, бозор иқтисодиётини танлаб, ишлаб чиқариш соҳасини йўлга қўйганимизга озмунча вақт бўлмади-ку?!\nЯқинда дорихонага ишим тушиб, шифокор ёзиб берганларининг нарх-навоси билан қизиқдим. Чилонзор туманидаги “арзон” дорихоналардан бирида “Ц...” антибиотигининг бир флакони 2600, 2700, 2800 сўмга сотилаётган экан. Мен ҳам барча ҳамюртларимиз сингари фармацевтдан:\n– Қаерда ишлаб чиқарилган? – деб сўрадим.\n– Ўзбекистонда чиқарилгани – 2600, Украинаники – 2700, Росиядан келгани эса 2800 сўм.\nТурган гапки, Россияда ишлаб чиқарилганини харид қилдим. Чунки бир йили ўзимизда ишлаб чиқарилган антибиотикни қабул қилиб, аллергияга ҳам қарши даволангандим. Шифокорим ҳам: “Ўзбекистонда ишлаб чиқарилганини харид қилманг: яхши эффект бермайди”, деб қайта-қайта тайинлаганди.\nШу ўринда мени бир савол ўйлантириб қўйди. Россия, Украинадан келадиган дори-дармон шунча йўлни босиб, уларни тарқатувчи фирмаларнинг қўлидан ўтиб, пойтахтдаги аптекада 2800 га сотилса-ю, ўзимизда ишлаб чиқарилгани 2700 сўм бўлса?! Сифати хорижники билан тенглашолса-ку, алам қилмасди...\n– Яқинда қизимни ортопед кўрсатмасига биноан массажга олиб бордим, – дейди танишларимдан бири. – Фармацевт йигитдан “А...” креми беришини сўрасам: “Ўзимизда чиққанидан олинг, арзонроқ, кейин сифати ҳам хорижникидан қолишмайди”, деди. “Гапинг ерда қолмасин, ўзимизникилар ҳам анча илғорлаб кетишди”, деб Тошкентникини харид қилдим. Биринчи кун массаж қилган ҳамширага: “Негадир кремингиз қуриб қоляпти”, деб секингина нолиб қўйдим. Эътибор бермагандим, эртаси куни шеригидан ҳам шу гапни эшитдим. Шунда озгина қимматроқ бўлса-да, хорижникини олсам бўлмасмиди деб, роса ачиндим.\nБир ҳамкасбимда ҳам миллий маҳсулотларимиз борасида хўп қизиқ мисол бор экан.\n– Кузда ҳожатхонаю ваннадаги барча санузел маҳсулотларини алмаштиришга қарор қилдик. Пулим бироз камлиги боис бор-йўғи 50 минг сўм арзонига Ўзбекистонда ишлаб чиқарилган унитаз сотиб олдим. Кўриниши аъло, хориникидан ҳеч қолишмасди. Хуллас, орадан бир ой ўтмай, миллий маҳсулотларимизнинг асл қиёфаси ошкор бўлди. Биринчи бўлиб душ илгич ўртасидан чирс этиб синиб тушди, кейин жўмраклардан чакиллаб сув оқа бошлади. Ишонасизми, унитаз ғилофи уч ой деганда бутунлай синиб кетди. Эсиз, шунча пул, уни ўрнатишга кетган вақт... Ўшандан буён ўзимизда чиқарилган маҳсулотни харид қилмасликка жиддий аҳд қилдим. Бизнинг тадбиркорлар уриб қолишга жуда уста.\nАна энди эътиборингизни бозор расталаридаги яна бир оддий мисолга қаратмоқчимиз.\nТошкентда ишлаб чиқарилган шоколад конфетининг ўртача нархи 25 – 30 минг сўмгача. Кўриниши аъло, ҳар қандай дастурхоннинг файзи бўла олади. Қозоғистон ёки Россияда ишлаб чиқарилган шоколад маҳсулотларининг ўртача нархи ҳам деярли шундай. Нари борса 2-3 минг сўм фарқ қилади. Аммо сифати ер билан осмончалик, ўзимизнинг шоколадларни есангиз, анча вақтгача оғзингиздан ёғнинг ажабтовур мазаси кетмайди. Бизнинг тадбиркорлар узоқни кўзлаб иш қилишади-да...\nМуҳтарам Президентимизнинг ташаббуслари билан қўшни давлатлар чегаралари очилгач, халқимизга анча енгиллик бўлди. Чунончи, шу кунгача пойтахт бозорларида 70 000 сўмдан сотилган (3 килолик, Россияники) автомат кир ювиш кукунлари нархи бирдан 45 – 50 минг сўмга пастлади. Ўзига хон бўлиб келган ўзимизнинг кир ювиш кукунлари нархи ҳам пастга шўнғиди. Бу ҳол бозор расталарини анча-мунча арзон маҳсулотлар билан тўлдирди.\nМиллий маҳсулотлар кўпайиши, харидоргирлиги ва экспорт товарга айланишини ҳар биримиз орзу қиламиз. Тадбиркор бойиса, халққа ҳам манфаати тегади деб, импорт маҳсулотлардан ҳам воз кечишга тайёрмиз. Фақат тадбиркорларимиз “Бўлаверади” фильмидаги қаҳрамон сингари “Мендан кетгунча – эгасига етгунча” қабилида иш тутишмаса бўлгани.\n3.53 / 23\n4.18 / 8\nTanlov uchun tanlangan mavzu aslida juda yaxshi, maqola matnidagi fikrlar ham o'rinli, faqatgina muallif tahlili va takliflari bo'lganda yana ham yaxshiroq bo'lar edi. 27 yillik Mustaqillik yillarida ham kuchli sifat natijasiga erisha olmaganimizda muallif qaysi omillarni sababchi ko'radi, mana shular haqida ham ikki og'iz bo'lsa-da yozish lozim edi. P.S. muallifning o'z blogpostini o'zi bahoshi chetdan chiroyli ko'rinmaydi.


Инфографика. Ҳайдовчилар пиёдани неча метр узоқликдан...\n23.02.2018 11:02 0 904\nТошкент шаҳар ИИББ расмий сайтида қизиқ маълумот эълон қилинди. Унда айтилишича, ҳайдовчилар оқ либосда ҳаракатланаётган пиёдани 55 метр узоқлиқдан пайқаши мумкин. Аксинча, қора кийимдаги пиёдаларни дарҳол кўриш мукул: ҳайдовчилар 18 метр масофадан уларни пайқай оладилар.\nСоатига 60 километр йўл босаётган машинанинг тўхташи учун эса 45 метр керак бўлади.\nФото: Тошкент шаҳар ИИББ расмий сайти\nҳайдовчи машина пиёдо


ШИФОКОР МАҲАЛЛАСИ ОБОД ВА КЎРКАМ ҲУДУДГА АЙЛАНАДИ (+видео) - AUZ.UZ\nВилоятимизда “Обод қишлоқ”, “Обод маҳалла” давлат дастурлари доирасида кенг қамровли ишлар амалга оширилмоқда. Қайси ҳудудига борманг қурилиш, бунёдкорлик, ободонлаштириш ишлари авжида.\nХусусан, 45 та кўп қаватли уйлардан иборат Андижон шаҳри, Шимолий кичик даҳасининг Шифокор маҳалласида ҳам вилоят ҳокимининг ташаббуси билан “Обод маҳалла” дастури доирасида салмоқли ишлар олиб борилмоқда.\nАйни пайтда қурувчилар томонидан 16 та кўп қаватли уй-жойларнинг олд кириш йўлаклари, тратуарларга брусчаткалар ётқизилмоқда. Аҳолининг талаб ва истакларини инобатга олиб 4 та кўп қаватли уй-жойлар олдида болалар майдончасини қуриш бошлаб юборилди. Кўп қаватли уйлар олдидаги ноқонуний қурилмалар бузилиб, автотураргохларни қуриш бўйича лойиҳаларни тайёрлаш ишлари олиб борилмоқда.\nФасллар келинчаги баҳор яқинлашаётгани туфайли уйлар атрофларида кўкаламзорлаштириш ишлари ҳам амалга оширилаяпти. Дарахтлар буталмоқда, гулзорлар ташкил этилиб, манзарали дарахт ва гуллар экилмоқда.\nЭътиборга молик ишлардан яна бири ёшлар ва китобхон аҳоли учун барча қулайликларга эга «Буккафе»ни қуриш ишлари бошланди.\nЯқин кунларда Шифокор Андижон шаҳрининг энг гўзал ва обод гўшасига айланиши шубҳасиз.


ИнтерФУТБОЛ :: Гвардиола орзусидаги қаҳрамон – Эмерик Ляпорт\nГвардиола орзусидаги қаҳрамон – Эмерик Ляпорт\nЯқинда Рио Фердинанд таъкидлаганидек, айни пайт Европанинг энг яхши ҳимоячиси ким эканлигини айтиш мушкул.\n«Авваллари ҳеч иккиланмай, Пуйоль, Терри ёки Мальдинидан бирининг номи тилга олинарди. Ҳозир эса бу борада етакчи йўқ», - деди англиялик собиқ футболчи. Нима ҳам дердик, балки йил сўнгида Риода ушбу масала бўйича аниқ жавоб бўлар:\n«кўҳна қитъа»даги энг кучли ҳимоячи - Эмерик Ляпорт. Тўғри, бу жавоб «МЮ» афсонасини хурсанд қилмаслиги аниқ, зеро франциялик футболчи эндиликда қўшнилар - «Манчестер Сити» сафида тўп сурмоқда.\nВаҳоланки, «МЮ» уч йил аввал Ляпортни ўз сафига қўшиб олиши мумкин эди, бироқ «қизил иблислар» 20 ёшли ҳимоячи учун 42 миллион кўплик қилишини таъкидлашди.\nХосеп Гвардиоланинг эса бу борада қараши бошқача: Эмерик испаниялик мутахассиснинг ўйин услубига тўлиқ мос тушади.\nБиринчидан, у тўп билан яхши муомала қилиб, кучли прессингдан чиқишда қийналмайди ва дарҳол ҳужум бошлайди. Ўрта ва узун паслар бўйича Ляпорт беназир.\nУнинг чапақай эканлигини эса бонус сифатида баҳолаш мумкин: бугун «Ман Сити» таркибидан ўрин олган марказий ҳимоячиларнинг барчаси ўнг оёқда ўйнашади. Биргина истисно - Англияда ишлари юришмаган Мангаляни ҳисобга олмаймиз.\nИккинчидан, Ляпортнинг жуссаси катта бўлсада (189дан 191 см.гача, қўшимчасига регбидаги тажриба), тезлик борасида қийналмайди. Бу эса Эмерикни ҳақиқий универсалга айлантиради, зеро «Атлетик»да у кўпинча чап қанот ҳимоясида ўйнарди.\nБоз устига, 18 ёшли футболчи ҳужумга қўшилишдан қўрқмасди (Марсело Бьелса жамоаларида бу одатий ҳол). Кейинчалик Фернандо Аморебиета «Фулхэм»га ўтиб кетди, Карлос Гурпеги эса жароҳатлардан азият чекди. Натижада Ляпорт мудофаа марказига кўчди.\nУчинчидан, Ляпорт ҳар қандай шароитга тезда мослашиши мумкинлигини кўрсатди. Гап шундаки, Эмерик асосан баскларга ишонч билдириладиган «Атлетик» тарихидаги иккинчи француз ҳисобланади. 1996|1997 йиллар мавсумида порлаган Биксант Лизаразюдан фарқли равишда, Ляпорт бегона мамлакатга анча навқирон пайтида кўчиб ўтган.\n- Тўрт нафар франциялик ўйинчи билан «Атлетик» сафига қўшилганимизда, 15 ёшда эдим. Улардан бирини танирдим - биргаликда ўйнагандик. Ўша танишим испан тилини билгани ҳолда, менга ҳам ўргатарди. Уч-тўрт ойдан сўнг ўзим бемалол маҳаллий тилда гаплаша бошладим, - дея эслайди Ляпорт.\nМослашиш жараёни шунчалик тез кечдики, ҳатто «Атлетик» ҳимоячисининг Испания термаси сафига қўшилиши ҳақида гап-сўзлар урчиди. Гарчи уни Франциянинг ўсмирлар ва ёшлар жамоасига мунтазам чақириб туришсада, Дидье Дешам миллий термада Одил Рами, Лоран Косельни ҳамда Курт Зумалар ёнида Ляпортга жой топиб беролмади.\nБу муаммо Евро-2016да барҳам топиши мумкин эди, аммо март ойида Ляпорт жароҳат олиб, августгача сафдан чиқди. Кейинчалик бир неча марта Франция термасига таклиф этилган ҳимоячи Испания жамоасида қатнашмаслигини оммага маълум қилди. Эмерик «Манчестер Сити» либосини кийгач, Дешамнинг унга бўлган муносабати ўзгарса, ажабмас.\nҲозирда Ляпорт янги лигага мослашиш жараёнини бошдан кечирмоқда. The Telegraph 2016 йил бошида Гвардиола «Бавария»ни бошқараётган кезлари мудофаа марказида Стоунз - Ляпорт тандемини кўришни хоҳлаётгани ҳақида ёзганди.\nЯъни, Пеп анчадан буён Эмерикка кўз тиккан ва уни захирада ушлаб турмоқчи эмас. Боз устига, Ляпорт чап қанотга қўйилиши ҳам мумкин. Мендининг жароҳатидан сўнг Гвардиола бу чизиқда баъзан Делф, гоҳо Зинченко ёки Данилони ўйнатишга мажбур бўлаётганди.\nЛяпортни бундай ўзгаришлар заррача чўчитмайди. 23 ёшида (майда 24га тўлади) профессионал даражада 250та ўйин ўтказишга улгурди. 2012 йили Европа Лигаси финалида қатнашган жамоанинг асосий таркибига киролмади, аммо қисқа муддатда ўша футболчиларга тенглашиб олди.\n2013|2014 йиллар мавсуми якунига кўра, Испания футбол федерацияси ҳамда нуфузли Marca нашри эълон қилган рамзий термадан Ляпортга ҳам жой ажратилгани кўп нарсадан далолат.\nЭмерик шундан буён ўсишда давом этди. 2016|2017 йиллар якуни бўйича Ляпортнинг ўртача статистик кўрсаткичлари қуйидагича:\n- ҳаводаги курашларнинг 2,3тасида устунликка эришди;\n- 1,7 марта тўпни олиб қўйиш;\n- 1,9 марта тўпни эгаллаб олиш.\nҲимоявий ҳаракатлар камроқ кузатиладиган «Сити»да кўрсаткичлар пасайиши эҳтимоли юқори, аммо моҳият ўзгармайди: Ляпорт - жаҳоннинг келажаги порлоқ ҳимоячиларидан бири.\nУнинг учун катта пул сарфлангани эса баскларнинг муаммоси эмас. Мазкур ҳолатда «Манчестер Сити» иқтисод қилишга ҳам улгурди, зеро кейинги мавсумда Эмерикнинг «Атлетик»даги нархи 65 эмас, балки 70 миллион еврогача ошиши мумкин эди.\nАгар Компанининг мунтазам жароҳат олаётгани, Мангалага билдирилган ишонч оқланмагани, Стоунзнинг 100 фоиз мослашолмаганини инобатга олсак, «шаҳарликлар»нинг бу трансферини танқид қилишга асос йўқ.\nҲамма гап сарфланган пулларнинг оқланишида. Ляпорт эса бу борада ҳозирга қадар муаммога дуч келмаган.


Ҳақпарвар устоз. Омонулла муаллимни хотирлаб...\n11.03.2019 16:41 0 749\nОдатда, таълим ва тарбия ҳақида сўз кетса, бевосита унинг сифати ва самараси ҳақида баҳс бошланади. Тарбияланган инсон тарбиялайди, таълим олгангина таълим бера олади. Бу айни ҳақиқат. Ўқувчи, талабалар билимга қизиқмайди, улар ялқов бўлиб кетган, аксарияти фанларни ўзлаштира олмайди, лоқайд деган саволлар билан ўзимизни алдаймиз, холос. Гап илм олувчи талабадами, ё билим берувчи муаллимда? Хўш, айб кимда?\nПедагог сўзининг луғавий маъноси бола етакловчи демакдир. Ўзига ва сўзига қизиқтирадиган, ишонтира оладиган инсонгина эргаштира олади. Чинакам муаллим фанига, ватанига, шогирдларига меҳр оқибатли бўлади. Шулар ҳақида ўйласак, 60 йилга яқин муддат мобайнида ўз умрини она тили ва адабиёти фани таълимига бағишлаган устоз, филология фанлари номзоди Омонулла Мадаев кўз олдимизга келаверади. Тўғри сўз, фидойи, жонкуяр устознинг вафоти адабиёт аҳли учун чинакам йўқотиш бўлди. Аллоҳ ўз раҳматига олган бўлсин устозни. Улар билан боғлиқ бир воқеани эслаб ўтмасак бўлмас.\nҲафтанинг ҳар жума куни Тошкент ирригация ва қишлоқ хўжалигини механизациялаш интитутида ўтказиладиган «Ибратли, иқтидорли, ижодкор инсонлар» рукнидаги тадбир меҳмони сифатида устоз Омонулла Мадаевнинг иштироки талаба, магистрант ва профессор-ўқитувчиларнинг ёдида бир умрга муҳрланиб қолгани аниқ. Маънавий тадбирда қатнашганлар ўз таассуротларини то ҳануз бир-бирига айтиб юришади. Она тил миллатнинг бойлиги ва борлиги эканини, уни севиш китоб мутолааси билан боғлиқ эканлигини қайта-қайта эътироф этганди устоз.\nЎқишдан мақсад уқиш, мутолаадан мақсад мушоҳада эканлигини уқтира туриб, ҳар бир сўзнинг ўз маъноси, вазни, ҳиди борлигини, уни диди бор инсонларгина тўғри қўллаши мумкинлиги борасида куюниб сўзлаганди ўшанда. «Олийгоҳ» сўзи сунъий ясалганини, ҳеч қандай маъноси йўқлигини, «анжуман», «бежизга», «лутфан таклиф» каби сўз ва ибораларнинг маъно доирасини билмасдан қўллаш кабилар тил софлиги, тўғрилиги ҳамда аниқлигига зид эканини мисоллар билан далиллаганди. Тадбир ниҳоясига етар арафасида ушбу мулоҳазаларни ҳам қўшиб қўйдилар: «Сувнинг қадрини ҳар бир мироб қай даражада билса, тилнинг қадрини ҳам ватанпарвар инсон шу даражада эъзозлайди. Сув — ҳосилнинг, тирикликнинг манбаи бўлгани каби тил ва нутқ ҳам миллатнинг жон томири ва қон томиридир. Ҳали биз кўп учрашамиз». Афсуски, қайта учрашиш насиб этмади.\n— Устозингиз 2 соат мобайнида талабаларнинг қимир эттирмасдан диққатини ушлаб туришига, пашша учса эшитиладиган даражада жимжитликни сақлай олишига сабаб нима деб ўйлайсиз?\nЖавоб айтишга оғиз жуфтламасимданоқ ўзи жавоб қайтарди.\n— Кўрдингизми, катта билим заҳираси, актёрлик маҳорати, муҳими, она тили, давлат тили учун жонбозлиги билан салкам минг кишилик маданият саройимиздаги қатнашчиларнинг эътиборини торта олди. Педагоглик масъулияти ва матонати ҳам, аслида, шунда. Худди шундай фидойи ўқитувчилар кўп бўлганида эди, фан-таълим янада ривож топган бўларди. Нутқимизда қўллайдиган кўпгина сўзларнинг асл маъноларини билмас эканмиз, қаранг. Сизга маслаҳатим уларнинг ишини давом эттиринг.\nМен маъқул ишорасини қилиб, бош ирғаб тасдиқладим.\nДарҳақиқат, барча ҳаракатларимизнинг, ният ва амалларимизнинг ибтидоси, ҳатто, инновацион ва инвестицион фаолиятнинг алифбоси — нутқий кўникма ва малака, аниқроғи, коммуникатив компетенцияга бориб боғлaнади. Ўқитувчининг аудитория диққатини тортмасдан айтган сўзи кўзни юмиб туриб кўкка ўқ узаётган овчининг ҳолатини эслатади. Овчининг мақсади ўқдонни бўшатиш эмас, балки ўлжани мўлжалга, нишонга олишдир. Бунинг учун айтилган сўз нишонга отилган ўқдек бўлиши зарур. Бу эса сўзларнинг маъноларини билиш асносида, уни тўғри қўллашни тақозо қилади.\nУмрининг охирларида устоз қайси маърифий тадбирга бормасин, албатта, қўлида атоқли, маърифатпарвар шоир Эркин Воҳидовнинг «Сўз латофати» номли китоби бўлар, ундан эътиборга молик жиҳатларни ўқиб, изоҳларди. Ҳар бир миллатпарвар бу китобни ўқиши зарурлигини таъкидларди.\nСиртдан қараганда, чўрткесардек бўлиб кўринса ҳам, ҳақиқат ва адолатни барча нарсадан устун қўярди. Бетга айтишнинг заҳри йўқ қабилида иш тутиб киши юзига дангал айтишни хуш кўрарди. Кимгадир яхши, ё ёмон кўриниш учун эмас, балки ҳақ розилиги учун шундай қиларди. Ушбу ақидага муқаддас Ҳаж зиёратига бориб қайтишидан олдин ҳам, кейин ҳам тўла амал қилди.\nШу ўринда университетда фольклордан сабоқ бериб юрган пайтларида айтиб турадиган ривоятлари ёдга келади. Эмишки, Афлотун замонида унинг шогирдларидан бири чўрткесар, ҳақ гапни юз-хотир қилмасдан дангал айтадиган табиатли экан. Барча унга «сенинг донишманд бўлиб етишишингда устозингнинг қўли, берган таълимини инкор этасанми? Нега ундай эмас, бундай қабилида иш тутасан, ранжиши мумкинлигини ўйламасдан гап aйтасан. Бу устозга беҳурматлик, шаккоклик эмасми?», — дейишса ҳам яна ўз сўзида қатъий турар, мийиғида кулимсираб қўявераркан.\nАхийри, бир кун шогирд шундай дебди: Тўғри, устозим мени улуғ даражага етишимга замин ҳозирлади. Унинг таълими боис юксак мартабага эришдим. Буни инкор қилиш — нонкўрлик. Устозим улуғ, лекин не қилайки, ҳақиқат ундан ҳам улуғ!\nЯрим аср мобайнида таълим тизимидаги айрим адолатсизликларни кўрганда тишини тишига қўйиб сукут қилди. Бошқача бўлиши ҳам мумкин эмас эди. Гапириш бефойда бўлган даврда унинг тарафини олувчилар кўп эмаслигини ҳам яхши биларди. Умрининг охирги ўн йиллигида бир ҳақиқатни идрок этди. Таълим тизимидаги айрим ўйинларни кўра била туриб индамаслик, ҳақиқатни айтмаслик келажакка хиёнат эканлигини англаб етди. Мен айтмасам, у айтмаса, жамият тобора боши берк кўчага кириб бораверади, дея устоз ёш болалардек ичикканига, кўзларида куюнч ёшлари қалқиганига гувоҳ бўлганман.\nТест синовлари куни таълим муассасаларининг аксариятидаги «бункер» усули билимсиз, лекин отасининг дунёсига кеккайган дўнгбўйин абитуриентларнинг ўқишга кириб кетишига сабаб бўлгани аччиқ ҳақиқат бўлса-да, телевидение орқали Омонулла Мадаев томонидан айтилганида ҳамма мум тишлаб қолгани ҳам рост.\nУстоз қалби қайноқ, шогирдларининг ҳеч бирига бефарқ бўлмаган эди. «Қалб ҳарорати билан суғорилмаган эҳтироссиз нутқ ҳеч нима, нотиқ эса ҳеч кимдир» — деган буюк Рим нотиғи Марк Туллий Цицеронннинг фикри устоз фаолиятига асос бўла олади. Мавзуни очиш, талаба онгига сингдириш билан боғлиқ жараёнда уларнинг олдига тушадиганлар кам топилади. Дилида олови, қўлида қалови бор бўлган яловбардор муаллим эди, раҳматлик.\n«Домла Омонулла Мадаевдай ҳар доим ҳам тўғри сўз бўла олмадик, ҳар доим ҳам оқни оқ, қорани бу қора, деб айта олмадик. Ҳақсизликка, адолатсизликка, кўзбўямачиликка, маҳаллийчиликка индамай қараб туравердик, — деб ёзади куюнчаклик билан етук фольклоршунос олим Жаббор Эшонқулов. — Илмни, қўштирноқ ичидаги “олим”ликни юзига ниқоб қилиб олганлар каби буқаламун бўлишни ўргандик, илмни ўзимизнинг нафсимиз учун бир воситага айлантирдик.\nДомла ҳеч қачон илмни воситага айлантирмаганди, илмни пулга сотмаган, илмни пул билан баҳоламаган, илмга нафсни аралаштирмаганди. Нарсаларни ўз номи билан аташни яхши кўрарди.\nЯқиндагина Омонулла Мадаев тўғри сўзлиги, кенгаш йиғилишларидаги кескин гаплари учун фольклоршунослик илмий кенгашидан четга чиқарилганди. Бир акамиз ўзича бунга изоҳ ҳам бергандек бўлди, илмий кенгашда «доктор наук»лар бўлиши керак эмиш. Ҳеч ким унга «доктор наук», «профессор» бўлиб фольклорнинг «ф» ҳарфини тушунмай юрганлардан кўра зиёд билимга эга бўлган, бутун умрини шу илмга сарфлаган, ҳар ҳолда фольклоршуносликни бошқа фанлардан фарқлай оладиган олимку, деб эътироз билдирмади. Ҳамма жим, ҳамма сукутда. Ҳамма яна бу воқеанинг томошабинига айланганди. Фақат савол туғилади. Қачонгача томошабин бўлиб юраверамиз? Сергак тортишимиз учун, оқни оқ, қорани қора, ҳар доим ҳам ҳақ сўзни айта олишимиз учун яна нечта Омонулла муаллимга ўхшаганларни бой беришимиз керак?» Мана, иқтидорли адабиётшуноснинг ҳақли эътирофи.\nТалабалик пайтларимизни эслайман. Омонулла ака аудиторияга кириб келганларида мотивация қилиб бизни мавзуга олиб кирарди. Унинг ҳар бир дарси адабий сценарийга ўхшарди. Халқ достонлари таҳлилига бағишланган дарсларда биз устоз ижросида гўё бир актёр театрини томоша қилгандек бўлардик. Овозни ҳар хил усулда жилолантира олишига, овоз тембрига маҳлиё бўлардик. Мавзуни онгу шууримизга жойлашнинг ўзига хос усулларини обдон эгаллаган эди устоз. Коммуникатив компетенцияни обдон ўзлаштирган ва уни амалда тўла қўллай оладиган устоз сифатида эътиборга молик эди.\nОмонулла устоз педагог эмас, балки дарсда муолажага киришаётган табиб эди гўё. Ўз фанини севган, касбига меҳр қўйган шайдойи ва фидойи ўқитувчиларга мос бу фазилат. Педагогнинг билим ва кўникмаси, малака ва компетенцияси келажак авлод — ёшларимизнинг онги ва тафаккурига, мамлакатимизнинг истиқболига дахлдорлигини устоз унутмадилар. Ўз устида ишлаш, сўз устида ишлашдан бошланишини, бу эса нотиқлик санъати, воизлик маданияти, бир сўз билан айтганда, ўқитувчи маҳоратини белгилайдиган мезон. Ҳар бир педагог бугунги кунда ана шу критерияга амал қилмас экан, глобаллашув замонида ортда қолиб кетаверади. Янги фикр, янги ғоялар, замонавий технологиялар, инновацион қарашлар билан қуролланмаган педагог ўз фанига, касбига бефарқ ва лоқайддир. Кун ўтса бўлди қабилида иш тутиш ҳеч қандай натижа бермайди. Эл-юрт учун куйиб-ёниши, уйғониши зарурлигини фақат президент эмас, балки юрт қисмати, ватан тақдирига дахлдорлик туйғуси билан яшайдиган фуқаролик бурчини ҳис этган ҳар бир инсон тўла англаши ва амал қилиши зарур.\nОмонулла ака ана шундай барча ҳавас қилган, ҳақпарвар устоз сифатида хотирамизга абадий муҳрланиб қолади.\nТИҚХММИ матбуот котиби, филология фанлари номзоди\nустоз Омонулла Мадаев ҳақпарвар\nЖамият 03/03, 00:00


28 Февраль 15:31\n«Биз 2025 йилгача туризм соҳасида 60 мингга яқин янги иш ўрни яратишни режалаштирмоқдамиз. Бунга инвестицион ва инфратузилма лойиҳаларини амалга ошириш, шунингдек, иқтисодиётнинг турли тармоқларида аҳоли бандлигини яратувчи туризм фаолиятини фаоллаштириш ёрдам беради. Бу эса малакали кадрларга талабни оширади», - деди Д. Абаев.\nШу муносабат билан у 2020 йилдан буён Туркистонда Халқаро туризм ва меҳмондўстлик университети фаолият юритаётганини, унда 7 йўналиш бўйича 1300 дан ортиқ талаба таҳсил олаётганини эслатиб ўтди.\n«2021 йил декабр ойида университет Бирлашган Миллатлар Ташкилоти Жаҳон сайёҳлик ташкилоти (ЮНВТО) Бош Ассамблеясининг аккредитациядан ўтган аъзоси бўлди. Туркия, Франция, Португалия, Австрия, Венгрия ва бошқа мамлакатларнинг етакчи университетлари билан ҳамкорлик йўлга қўйилган.\nБугунги кунда университет дуал таълимни муваффақиятли жорий этиш орқали илғор тажрибаларни халқаро алмашиш бўйича саноат марказига айланиб бормоқда. Университетда ЮНВТО академиясини очиш, шунингдек, ЮНЕСКО илмий-тадқиқот марказини ташкил этиш бўйича музокаралар олиб борилмоқда. Шунингдек, университет негизида меҳмондўстлик йўналиши бўйича етакчи хорижий университетларнинг филиалларини очиш мумкин», - деди вазир.\n#Мажилис #ҚР Маданият ва спорт ишлари вазирлиги #ОТМ


Ўзбекистон Қозоғистонга 5,7 минг тонна хурмо экспорт қилган TASHKENT. Kazinform - Давлат статистика қўмитаси маълумотларига кўра, 2021 йилнинг январ-сентябр ойларида Ўзбекистон 10 та хорижий давлатга қиймати 4,3 млн АҚШ долларига тенг 10,6 минг тонна хурмо экспорт қилган. Бу ҳақда Kazinform қўмитанинг расмий Telegram-каналига таяниб хабар беради.\nБокс бўйича Қозоғистон терма жамоасининг Белграддаги муваффақияти Осиёда қайд этилди NUR-SULTAN. Kazinform - Осиё бокс конфедерацияси (ASBC) қозоғистонлик спортчиларнинг 2021 йилда Белградда бўлиб ўтган бокс бўйича жаҳон чемпионатидаги ажойиб натижасини қайд этди, дея хабар беради Kazinform Sports.kzга таяниб.\nЭмланганлар ҳам ниқоб тақишлари керак – Санитария қўмитаси раҳбари NUR-SULTAN. Kazinform – Соғлиқни сақлаш вазирлигининг Санитария-эпидемиология назорати қўмитаси раиси Айжан Есмағамбетова нима учун ҳали ҳам ниқоб тақиш мажбурий эканлигини тушунтирди, деб хабар беради Kazinform.\nҚозоғистонда хавфли касб эгалари пенсия ёши камайтирилиши мумкин NUR-SULTAN. Kazinform – Парламент депутати Мақсат Раманқулов барча хавфли касб вакилларидан пенсия ёшини қисқартиришни сўради, деб хабар беради Kazinform мухбири.\nТошкентда ретро автомобиллар кўргазма-аукциони бўлиб ўтмоқда – фоторепортаж TASHKENT. Kazinform – Тошкентдаги Hilton Auto Expo кенг кўламли автомобил кўргазмасида ретро автомобиллар ва замонавий автомашиналар намойиш этилмоқда, деб хабар беради Kazinform мухбири.\n«Эко»: Махсус дастур орқали Қозоғистонда 40 нафар чақалоқ дунёга келди NUR-SULTAN. Kazinform – Давлат раҳбари Қасим-Жомарт Тоқаев ташаббуси билан амалга оширилган «Ансаған саби» дастури доирасида жорий йилда 40 нафар чақалоқ дунёга келди, деб хабар беради Kazinform мухбири.\nТошкентдаги ҳарбий шаҳарча аукционда сотувга қўйилди TASHKENT. Kazinform – Ўзбекистон Давлат активларини бошқариш агентлиги Тошкент шаҳридаги йирик кўчмас мулкни кимошди савдосига қўйди. E-auksion сайтида тегишли маълумот пайдо бўлган. Бу ҳақда Kazinform Kun.uzга таяниб хабар беради.\nТуркия бир дақиқалик сукут сақлаб Отатуркни хотирлади ANKARA. Anadolu - Kazinform – Туркия халқи республика асосчиси, таниқли давлат, сиёсат арбоби ва ислоҳотчи Мустафо Камол Отатурк хотирасига бир дақиқалик сукут сақлади, дея хабар беради Kazinform Анадолу агентлигига таяниб.\nҚозоғистонда уч кун ичида ёғингарчилик ва совуқ тушиши кутилмоқда NUR-SULTAN. Kazinform – «Қазгидромет» 11-13 ноябр кунлари кутилаётган об-ҳаво маълумотларини тақдим этди, дея хабар бермоқда Kazinform.\nҚР Мажилиси Раиси Франциянинг Қозоғистондаги Элчисини қабул қилди NUR-SULTAN. Kazinform – Қозоғистон Мажилиси Раиси Нурлан Нигматулин Франция Республикасининг Қозоғистондаги Фавқулодда ва Мухтор Элчиси Дидье Канес билан икки давлат ўртасидаги ҳамкорликнинг устувор йўналишларини муҳокама қилди, дея хабар беради Kazinform Мажилиснинг матбуот хизматига таяниб.\nКВИ: Қозоғистон эмлаш бўйича дунёда 105-ўринда NUR-SULTAN. Kazinform – Қозоғистон айни дамда аҳолини КВИ ваксинасининг иккала дозаси билан қамраб олиш бўйича 105-ўринни эгаллаб турибди. Бу ҳақда Қозоғистон соғлиқни сақлаш вазири Алексей Цой ҳукумат йиғилишида маълум қилди, дея хабар беради Kazinform мухбири.\nҚозоғистон коронавирус тарқалиши бўйича «яшил ҳудуд»га ўтди NUR-SULTAN. Kazinform – Қозоғистон коронавирус бўйича «яшил» ҳудудга ўтди, деб ёзди бугун соғлиқни сақлаш вазири Алексей Цой ўзининг Facebook саҳифасида.\n2022 йилда ривожланаётган мамлакатларда инфляция юқорилигича қолади – Миллий банк NUR-SULTAN. Kazinform – Глобал инфляция фони юқорилигича қолмоқда. Бу ҳақда мамлакат Миллий банки раиси Ерболат Досаев маълум қилди, дея хабар беради Kazinform мухбири.\nҚозоғистонда коронавирус билан касалланиш 17 фоизга камайди NUR-SULTAN. Kazinform - Қозоғистонда коронавирус билан касалланиш 17 фоизга камайди. Бу ҳақда Қозоғистон Соғлиқни сақлаш вазири Aлексей Цой Ҳукумат йиғилишида маълум қилди, дея хабар беради Kazinform мухбири.\nРевакцинация: ҚР Бош вазири эмлаш пунктларининг тайёрлигини таъминлаш бўйича топшириқ берди NUR-SULTAN. Kazinform – Қозоғистон бош вазири Асқар Мамин 22 ноябрдан бошлаб аҳолини қайта эмлаш доирасида эмлаш пунктларининг тайёрлигини таъминлашни буюрди, дея хабар бермоқда Kazinform мухбири.\nҚозоғистонда қайси соҳаларга энг кўп сармоя киритилади NUR-SULTAN. Kazinform - Қозоғистонда қурилиш саноатига киритилган сармоялар 2,2 баробар ошди. Бу ҳақда Қозоғистон Миллий иқтисодиёт вазири Aсет Ерғалиев маълум қилди, дея хабар беради Kazinform.\nҚозоғистонда доллар нархи арзонлади ALMATY. Kazinform - Қозоғистон фонд биржасидаги(КASЕ) савдолар якунларига кўра, тенге долларга нисбатан қадрсизланди, деб хабар беради Kazinform мухбири.\nНур-Султанда фигурали учиш бўйича очиқ чемпионат бўлиб ўтади NUR-SULTAN. Kazinform - 15—19-ноябр кунлари Нур-Султан шаҳрида фигурали учиш бўйича Нур-Султан очиқ чемпионати бўлиб ўтади, дея хабар беради Kazinform пойтахт ҳокимлигининг расмий сайтига таяниб.\nАтираудаги бокс турнирида Ўзбекистон ёшлари 4 та олтин медални қўлга киритди TASHKENT. UzA-Kazinform – Қозоғистоннинг Атирау шаҳрида 2008-2009 йилларда туғилган ёш боксчилар ўртасида турнир ўтказилди. Мусобақаларда совринли ўринлар учун жанг олиб борган 240 нафардан ортиқ ёшлар орасида ўзбекистонлик спортчилар 4 та олтин ва 1 тадан кумуш ва бронза медалларига мушарраф бўлишди, деб хабар беради Kazinform UzAга таяниб.\nPfizer вакцинасининг биринчи партияси 15 ноябр куни етказилади NUR-SULTAN. Kazinform – Comirnaty (Pfizer) вакцинасининг биринчи партияси 15 ноябр куни етказилади. Бу ҳақда Ҳукумат йиғилишида ҚР Соғлиқни сақлаш вазири Алексей Цой маълум қилди, деб хабар беради Kazinform мухбири.\nҚозоғистонда оммавий ревакцинация 2022 йилнинг январ ойидан бошлаб амалга оширилади NUR-SULTAN. Kazinform – Қозоғистонда оммавий ревакцинация 2022 йил январ ойидан бошлаб амалга оширилади. Бу ҳақда Қозоғистон Соғлиқни сақлаш вазири Aлексей Цой Ҳукумат йиғилишида маълум қилди, дея хабар беради Kazinform мухбири.\nҚозоғистонда Миллий жамғарманинг валюта активлари 55,1 млрд долларга етди ALMATY. Kazinform – Қозоғистонда Миллий жамғарманинг валюта активлари 55,1 миллиард долларга етди. Бу ҳақда ҚР Миллий банки раиси ўринбосари Алия Молдабекова маълум қилди, деб хабар беради Kazinform мухбири.\nҚозоғистонда қанча одам коронавирусга қарши эмланди NUR-SULTAN. Kazinform – Қозоғистонда 10 ноябр ҳолатига кўра, коронавирусга қарши вакцинанинг I-чи компонентини 8 455 353 киши олган.\nҲиндистонда кучли ёмғир 500 дан ортиқ уйни вайрон қилди, бир неча киши ҳалок бўлди NEW DELHI. Kazinform - Ҳиндистон жанубидаги Тамил Наду штатида беш кишининг ҳаётига зомин бўлган кучли ёмғир туфайли огоҳлантириш эълон қилинди. Бу ҳақда сешанба куни Indian Express нашри маълум қилди, дея хабар беради Kazinform.\nЕИ коронавирус кучайиши сабабли Украинани «яшил» рўйхатдан чиқарди LONDON. Kazinform - Европа Иттифоқи Украинани вирус кучайиши ва ўлим ҳолатлари кўпайгани сабабли «яшил» давлатлар рўйхатидан чиқарди, деб хабар беради Kazinform BBCга таяниб.\nПокистонда таэквондо бўйича ўтказилган халқаро турнирда қозоғистонлик ҳарбий ғолиб бўлди NUR-SULTAN. Kazinform - Қозоғистон Мудофаа вазирлиги марказий спорт клуби спортчи-инструктори Жансель Дениз Исломободда таэквондо (G-1) бўйича Pakistan Оpen халқаро турнирида олтин медални қўлга киритди.\nДунёда коронавирус билан касалланганлар сони 250 миллиондан ошди GENEVA. Kazinform - Дунёда SARS-CоV-2 коронавирусининг тасдиқланган ҳолатлари сони 250 миллиондан, вафот этганлар сони эса 5,05 миллиондан ошди. Бу ҳақда Кazinform Жаҳон соғлиқни сақлаш ташкилоти (ЖССТ) маълумотига таяниб хабар беради.\nҚозоғистонда 22 ноябрдан ревакцинация бошланади NUR-SULTAN. Kazinform – Қозоғистонда 22 ноябрдан ревакцинация бошланади. Бу ҳақда Ҳукумат йиғилишида ҚР Соғлиқни сақлаш вазири Алексей Цой маълум қилди, деб хабар беради Kazinform мухбири.\nКонькида учиш бўйича Япония терма жамоасининг 10 нафар аъзосида коронавирус аниқланди TOKYO. KYODO-Kazinform – Германиянинг Инцелл шаҳридаги йиғинга келган Япония терма жамоасининг тўрт нафар спортчиси ва олти нафар ходимида коронавирус аниқланди. Бу ҳақда Kyodo агентлигига таяниб, Kazinform хабар беради.\nАҚШда 5 ёшдан 11 ёшгача бўлган болаларни коронавирусга қарши эмлаш бошланди NUR-SULTAN. Kazinform – Данияда икки ой олдин олинган COVID-19 чекловлари қайта жорий этилади, деб хабар беради Kazinform COVID-19 тарқалишини олдини олиш бўйича идоралараро комиссиянинг Telegram-каналига таяниб.\n«Qazaq: History of the golden men» фильми мусиқаси Голливуд кинофестивалида энг яхши деб топилди NUR-SULTAN. Kazinform- Қозоғистон маданият ва спорт вазири Ақтоти Раимқулова дунёга машҳур бўғиз билан қўшиқ куйлаш устаси Едил Қусаинов билан учрашди, дея хабар беради Kazinform вазирлик сайтига таяниб.\nҚозоғистон иқтисодиёти 10 ойда 3,5 фоизга ўсди NUR-SULTAN. Kazinform – ҚР Миллий иқтисодиёт вазири Aсет Ерғалиев мамлакат иқтисодиётининг 10 ойлик ўсиши ҳақида гапирди, деб хабар беради Kazinform мухбири.\nКоронавирус: Қозоғистонда учта ҳудуд «қизил» зонада NUR-SULTAN. Kazinform – 10 ноябр ҳолатига кўра, ҚР Ҳукумати ҳузуридаги Қозоғистонда коронавирус тарқалишининг олдини олиш бўйича идоралараро комиссияси Қозоғистон ҳудудларидаги эпидемиологик вазиятни баҳолаш матрицасини эълон қилди, деб хабар беради Kazinform.\nҚозоғистонда коронавирусдан соғайиб чиққанлар жами сони 906 мингдан ошди NUR-SULTAN. Kazinform – Қозоғистонда ўтган суткада 2356 киши коронавирусдан даволаниб чиқди, деб хабар беради coronavirus2020.kzга асосланиб.\nВенгрияда Кўпкари ва миллий спорт турлари ассоциацияси ташкил этилди BUDAPESHT. Kazinform - Венгрияда Кўкпар ва миллий спорт турлари ассоциацияси ташкил етилди, деб хабар беради Kazinform.\nҚозоғистонда ўтган суткада 1128 киши коронавирусни юқтирган NUR-SULTAN. Kazinform – Қозоғистонда ўтган сутка давомида 1128 кишида коронавирус аниқланди, деб хабар беради coronavirus2020.kzга асосланиб.\nҚозоғистонда газ билан ҳаракатланадиган автомобиллар сони кўпайди NUR-SULTAN. Kazinform – ҚР Энергетика вазирининг биринчи ўринбосари Мурат Жўребеков ички бозордаги суюлтирилган нефть гази билан боғлиқ вазиятга изоҳ берди, деб хабар беради Kazinform мухбири.


Архивы Псаки - tafsilar.info\n01 Sentabr 12:20 by Редакция\nАҚШ томонидан толибларга қарши санкциялар жорий этилиши фақат уларнинг ҳаракатларига боғлиқ бўлади. Бу ҳақда Джен Псаки журналистларга айтиб берди. Унинг таъкидлашича, қарор қабул қилишда бир қанча омиллар ҳисобга олинади. АҚШнинг «Толибон» радикал ҳаракатига (бир қатор мамлакатларда тақиқланган ташкилот) қарши санкциялар масаласида кейинги ҳаракатлари толибларнинг хатти-ҳаракатларига боғлиқ бўлади. Бу ҳақда сешанба куни журналистлар учун навбатдаги брифингда\n14 Iyun 12:22 by Редакция\nОқ уй матбуот котиби Джен Псакининг таъкидлашича, Президент Джозеф Байден Владимир Путин билан дўстона ёки ишончли муносабатларни ўрнатиш ниятида эмас. У икки давлатнинг умумий манфаатларини кўзлайди. Байден ҳақида гапирганда, у деди: «Ўзингиз яхши биласиз, у илгари Президент Путин билан алоқада бўлган. Ва сиз билганингиздек, у нима кутишини аниқ билади. Унинг фикрига кўра, бу учрашув ишонч


БМТнинг энг қудратли бош котибларидан бири дея эътироф этилади. Низоларни ҳал этишда устаси фаранг бўлган сиёсатчи фаолиятининг авж палласида ... йиллар Швеция ҳукуматида масъул вазифаларда ишлаган. 1953 йилда эса БМТ бош котиблигига сайланган. У халқаро тузилма раҳбари сифатида дунёнинг ...\nБМТ бош котиби айни вақтда дунёга «тўртта чавандоз» хавф солаётганини маълум қилди. Бу ҳақда «Sputnik радиоси» хабар берган. «Орамизда «тўрт ... ва XXI аср имкониятларига таҳдид солмоқда», ‒ дейди Антониу Гутерреш БМТ Бош Ассамблеясида халқаро ташкилотнинг ўтган йилдаги фаолият якунлари ...\nБМТ бош котибининг гуманитар масалалар бўйича ўринбосари Марк Лоукок Африка қитъасида чигирткага қарши кураш учун БМТ фавқулодда вазиятлар Марказий ... 10 миллион доллар ажратди, деб хабар берди «РИА Новости». «БМТнинг гуманитар раҳбари Марк Лоукок Шарқий Африкада саҳро чигирткаси ...\nраҳбари меҳмонни самимий қутлар экан, Ўзбекистоннинг БМТ ва унинг тузилмалари билан конструктив муносабатлари тобора мустаҳкамланиб ... ушбу шерикликнинг энг муҳим йўналишларидан бири ҳисобланади.БМТнинг Инсон ҳуқуқлари бўйича Олий комиссари Зайд Раад Ал Ҳусайн ва БМТнинг ...\nкеча Ўзбекистон Республикаси Судьялар олий кенгашида БМТ Инсон ҳуқуқлари бўйича кенгашининг Судьялар ва адвокатлар мустақиллигини таъминлаш бўйича махсус маърузачиси Диего Гарсия-Саян билан учрашув ...\nйил БМТнинг Соғлиқни сақлаш вазирлиги тизимидан ташқаридаги номинациясида ўзининг улкан хизматлари учун Ўзбекистон Президенти Шавкат Мирзиёев тақдирланди. БМТ ... ўзининг улкан ҳиссасини қўшганларни аниқлаб тақдирлаш мақсадида БМТнинг 2018 йилдаги мукофотлари тўғрисида келишиб олишган. 2019 йил февралида ...\nБМТнинг Ливиядаги махсус вакили Ғасан Саламе мамлакат фуқаролар уруши бўсағасида тургани ҳақида баёнот берди. Унинг айтишича, ҳозиргача етказилган ... тинч аҳоли вакиллари», — ТАСС Саламедан шундай иқтибос келтирди. БМТ вакили шуни алоҳида таъкидладики, айрим мамлакатлар БМТ хавфсизлик ...\nхўжалигини механизациялаш муҳандислари институтида 21 май куни БМТнинг бутун дунё аҳамиятига молик 2019 йилда сув ресурслари ҳолатига ... матбуот котиби Раҳимбой Жуманиёзовнинг хабар беришича, тадбирда БМТнинг Ўзбекистон Республикасидаги доимий координатори Ҳелена Фрейзер, ...\nинқироз жари ёқасига келиб қолган. Бу ҳақда «Regnum» ёзмоқда. БМТ инглиз тилида гаплашувчи миллий озчилик билан вазият буткул издан чиқиб ... муҳтож эди. Энди эса 1,3 миллион — саккиз карра кўп», — деди БМТ координатори Марк Лоукок Хавфсизлик кенгашининг норасмий йиғилишида. Инглиззабонлар ...\nсуҳбатларни илиқлик билан эслашини, ушбу мулоқотлар Ўзбекистон билан БМТ институтлари ва ташкилотлари ўртасидаги шерикликни мустаҳкамлашга хизмат ... Гутерришга миннатдорлик билдирди. Президентимиз Бош котибнинг БМТни ислоҳ қилиш, халқаро хавфсизлик ва барқарорликни, изчил тараққиётни ...


“Президент арчаси“ тантаналари бошланди (ФОТО) — KMODS\nPosted on 30.12.2019 Author admin\tКомментарии к записи “Президент арчаси“ тантаналари бошланди (ФОТО) отключены\nМамлакатимизда “Президент арчаси“ тантаналари бошланди. Ана шундай тадбирларнинг дастлабкиси пойтахтимиздаги “Туркистон“ саройида бўлиб ўтди.\nМамлакатимизда болаларнинг ҳуқуқ ва манфаатларини таъминлаш, уларнинг ижтимоий ҳимоясини кучайтириш, таълим олиши учун зарур барча имкониятларни яратиш доимий эътиборда. Давлатимиз раҳбари томонидан илгари сурилган ёшлар тарбиясига оид бешта ташаббус жойларда изчил жорий этилмоқда. Ўқувчи-ёшларни маданият ва санъат муассасаларига кенг жалб этиш, уларни спортга ошно қилиш, компьютер технологиялари ва интернетдан самарали фойдаланиш чора-тадбирларини кўриш, маънавиятини юксалтириш билан бирга китобхонликни кенг тарғиб этиш бўйича тизимли ишлар олиб борилмоқда.\nАйни пайтда халқ таълимидаги ўзгаришлар ҳам ота-оналар, педагоглар, ўқувчи-ёшларнинг фикр ва мулоҳазаларини инобатга олган ҳолда, ўқув-тарбиявий ишларнинг самараси ва натижадорлигини янада юксалтиришдек мақсад сари амалга оширилаяпти. Юртбошимизнинг ёш авлодга бўлган ғамхўрлиги ва эътиборининг ёрқин ифодаси бўлган “Президент арчаси” тантаналари болажонларнинг энг севимли байрамларидан бирига айланиб улгурган. Халқ таълими вазирлиги томонидан мамлакатимизнинг барча ҳудудида “Президент арчаси” тадбирларини кўтаринки руҳда ўтказиш бўйича белгиланган вазифалар ижроси юзасидан тегишли бўлган ҳамма чоралар кўрилди.\nЎзбекистон Республикаси Президенти номидан тақдим этиладиган бир қатор ўқув анжомлари, кўплаб ширинлик ва ўйинчоқлар, уларни жойлаштиришга мўлжалланган махсус совғалар қопчиғидан иборат бўлган жами 11 минг дона совға кичкинтойлар учун ҳозирлаб қўйилди.\n…“Туркистон“ саройи фойесида гўзал зумрад арча турфа ўйинчоқлар, зеб-зарлар билан зийнатланган. Қорбобо-ю Қорқиз, турфа эртак қаҳрамонлари, цирк ва эстрада санъати усталари томонидан тайёрланган дастур барчага кўтаринки кайфият улашмоқда.\n— Мен ўтган йили ҳам “Президент арчаси“да қатнашгандим, — деди “SOS — болалар маҳалласи“ тарбияланувчиси, 12 ёшли Нилуфар Камолова. — Биз бу Янги йил байрамига яхшилаб тайёргарлик кўрдик. Шеърлар ёдлаб, янги ашула ва рақслар ўргандик. Бундай байрамда қатнашишни ҳамма болалар орзу қилади.\n— Кўнгли ярим болалар манфаатларини таъминлашга, уларга тўлақонли таълим-тарбия беришга, соҳа ходимларининг меҳнатини рағбатлантиришга, болаларни оилавий муҳитда тарбиялашга жиддий эътибор қаратилмоқда, — деди Тошкент шаҳридаги 23-Меҳрибонлик уйи директорининг ўринбосари Нигора Шоматова.- Президентимизнинг тегишли қарори асосида Меҳрибонлик уйлари моддий-техника базасини мустаҳкамлаш, болаларни имкон қадар оила муҳитида тарбияланиши учун патронат хизматни кучайтириш ва бошқа йўналишларда кўплаб амалий чоралар кўрилмоқда. Бугунги шодиёна ҳам болажонларга кўрсатилаётган ғамхўрликнинг амалдаги яна бир намунасидир.\nБеш яшар Ваня Гочковский 23-Меҳрибонлик уйида тарбияланади. Кичкинтой вужудидаги яширин хасталикни ўзи сезмаган ҳолда болаларча шўхлик, беғуборлик, покиза қалб билан енгиб келмоқда.\n— Арча байрами менга жуда ёқди, — деди Ваня лунжига тўлдириб олган конфетни қарсиллатганича. — Қобобоям, Қорқиз ҳам, циркчилар, ашула-ю ўйинларнинг ҳаммаси жуда з-зў-ўр! “Президент арчаси“ роса мазза байрам экан!\nБайрам иштирокчилари залга таклиф этилади. Бири қуёнча, бошқаси қорпарча, яна кимдир қорбола кийимида сафланган кичкинтойлар камалакранг шарлар, турфа рангга кирувчи ўйинчоқларни тутганча ўз ўринларини эгаллайди. “Томоша“ болалар ижодий студияси томонидан тайёрланган “Биз таратган нур!“ номли мусиқий спектакль қизиқарли саҳнавий кўринишлар, видео лавҳалар, мультфильмлардан парчалар, қувноқ роликлардан таркиб топган. У ҳар бир томошабинни болаликнинг гўзал онларига қайтариши шубҳасиз. Табиатни, она-Ватанни асраб-авайлашга, кичикларни ҳимоялашга, катталарга ҳурматда бўлишга, одобли, интизомли бўлиш ва аъло ўқишга, китоб билан дўстлашишга ундовчи томоша барчага манзур бўлди.\nТадбир ниҳоясида болажонлар “Президент арчаси“ қўшиғини биргаликда куйладилар. Уларга давлатимиз раҳбарининг Янги йил байрами совғалари топширилди. Кичкинтойларга аталган шодиёна жуда завқли ўтди. Бу каби байрам тантаналари мамлакатимизнинг барча ҳудудларида давом этмоқда.\nНазокат УСМОНОВА,Фарҳод АБДУРАСУЛОВ (сурат) ЎзА\nВ рамках «Месяца молодежи», посвященного тридцатилетию независимости Узбекистана, Комитет по межнациональным отношениям и дружественным связям […]\nВ Центральном выставочном зале АХУз в канун празднования ХХХ-ой годовщины Дня независимости Республики Узбекистан открылась […]


Finance.uz - Ўзбекистон шаҳарларини ривожлантириш учун 100 миллион АҚШ доллари\nЎзбекистон шаҳарларини ривожлантириш учун 100 миллион АҚШ доллари\nЖорий йилнинг 18 декабрь куни Жаҳон банки Директорлар кенгаши Ўзбекистоннинг учта шаҳридаги муниципал хизматлар сифати ва шаҳар инфратузилмасини яхшилашни назарда тутувчи «Ўртача шаҳарларни комплекс ривожлантириш» лойиҳасини маъқуллади.\nЖаҳон банкининг маълумотига кўра, Ўзбекистонда аҳолиси 50 мингдан 100 минг нафаргача бўлган ўртача шаҳарлар иқтисодий ривожланиш ва йирик шаҳарлар эҳтиёжларига хизмат кўрсатиш базаси вазифасини ўтаб келмоқда. Айни пайтда мамлакатимиз шаҳар аҳолисининг 40 фоизи ёки қарийб 1,5 миллион киши камида аҳолиси 100 минг нафар бўлган шаҳарларда истиқомат қилади.\nЖаҳон банкининг Ўзбекистондаги ваколатхонаси раҳбари Хидеки Морининг айтишича, Жаҳон банки Ўзбекистонда шаҳар хўжалигини ривожлантириш лойиҳасини илк маротаба молиялаштирмоқда. Янги лойиҳа Чортоқ, Когон ва Янгийўл шаҳарлари инфратузилмаси, умумий фойдаланиш жойлари ва муниципал хизматларни ривожлантиришга кўмаклашади. Мазкур аҳоли пунктларидаги умумий аҳоли сони 165 минг нафарни ташкил этади. Бу шаҳарларда амалга ошириладиган лойиҳадан тўпланган тажриба Ўзбекистоннинг ўртача шаҳарларини ривожлантириш миллий дастурини ишлаб чиқиш жараёнида қўлланилади.\nБу марказий ва маҳаллий ҳокимият органларининг шаҳар хўжалиги, шаҳар инфратузилмаси, аҳолига муниципал хизматлар тақдим этиш, шаҳар транспорт тизимини ривожлантириш соҳаларидаги бошқарувига доир институционал салоҳиятини мустаҳкамлаш имконини беради.\nЖаҳон банки мамлакатни иқтисодий ва ижтимоий ривожлантиришни қўллаб-қувватлаш мақсадида умумий қиймати 3,4 миллиард АҚШ долларига тенг 19 та лойиҳани молиялаштиради. Мазкур лойиҳалар макроиқтисодий ислоҳотларни қўллаб-қувватлаш, қишлоқ хўжалиги, сув таъминоти ва санитария, соғлиқни сақлаш, таълим, энергетика, транспорт ва ҳудудий ривожлантиришни ўз ичига олади.


Таиландлик генерал мигрантларга ноинсоний муносабатда бўлгани учун 27 йилга қамалди\n22:01 / 21.07.2017\nТаиланд пойтахти Бангкок шаҳри суди генерал Манус Конгпанни порахўрлик ва мигрантларга нисбатан ноинсоний муносабатда бўлганлиги учун 27 йиллик қамоқ жазосига ҳукм қилди. Бу ҳақда Reuters’га асосланиб, Lenta.ru хабар қилмоқда.\nТергов 2015 йилда жанубдаги Сонгкла вилоятида, асосан, роҳинжа халқига мансуб инсонларнинг оммавий дафн этилган жойи топилганидан сўнг бошланган эди.\nКонтрабандачилар одамларни Мьянма ва Бангладешдан Таиландга жўнатишган. Конгпан эса Таиландга ноқонуний кириб келган мигрантларни экстрадиция қилишга жавобгар шахс бўлган. Унинг раҳбарлигида ҳарбийлар мигрантларни моторсиз, эшкаксиз ва елкансиз қайиқларга ўтқазиб, денгизга қўйиб юборишган ва оқибатда уларнинг кўпчилиги йўлда нобуд бўлган.\nБу ишга алоқадорликда гумонланган жами 62 киши судланган.\nГенералнинг ўзи мигрантларга ёмон муносабатда бўлганини қатъиян рад этиб келмоқда. Унинг сўзларига кўра, генерал уларга ёрдам берган, чўнтагидаги пулларни сарфлаб, мигрантларга таом ва сув олиб берган.\nРоҳинжа халқи Мьянманинг ғарбий ҳудудларида истиқомат қилади. Ислом динига итоат этувчи бу халқ буддавий бирмаликлар томонидан уюштирилган босимга чидаш бера олмай, кўпинча қўшни давлатларга қочиб ўтишади.


Стив Жобсни ишдан ҳайдаган инвестор Apple'да энг кўп даромад қилди - Terabayt.Uz\nСтив Жобсни ишдан ҳайдаган инвестор Apple'да энг кўп даромад қилди\nЖаҳоннинг энг бой кишиларидан бири бўлган Уоррен Баффетт бир вақтлар Apple корпорациясига ҳам катта сармоя киритган. Унинг ўша вақтда компанияга тиккан маблағи бугунги кунга келиб 400 баробарга ошди.\nApple корпорациясининг бозор капитали $1 трлн долларга етиши нафақат компания, балки унга сармоя киритган миллиардерлар учун ҳам катта ютуқ бўлди. Шундай сармоядорлардан бири бўлган Уоррен Баффетт бир вақтлар Apple истиқболига ишонч билдиргани акционер ҳисобланади. У ўтган асрда Apple'нинг ишлари орқага кетганида бошқа сармоядорлар билан биргаликда Стив Жобсни корпорациядан кетишга ҳам ҳисса қўшган.\nБаффетт аввалига технология компанияларига пул тикишни тўхтатиб қўйган эди. Айни пайтда эса унга қарашли Berkshire Hathaway конгломерати Apple корпорациясининг 5% акцияларига эгалик қилади ва иккинчи рақамли етакчи инвестор ҳисобланади. Баффеттнинг сўзларига кўра, Apple чакана савдода сердаромад экани ҳамда кучли бренд бўлгани учун унга жуда ёқади. Berkshire 2016 йилдан бошлаб Apple акцияларини катта миқдорда сотиб олишни бошлаган.\nАмерикалик миллиардер ҳамда инвестор Уоррен Баффет саховатпешалиги билан ҳам ном қозонган. У куни кеча 3.5 млрд АҚШ доллари миқдоридаги маблағни хайрия йўлида тарқатиб юборди.


Эронда зилзила: ҳалок бўлган ва жабрланганлар...\n08.07.2019 18:42 0 1765\nБугун, 8 июль куни Эронда 5,7 балли зилзила содир бўлди. Европа-Ўрта Ер денгизи сейсмология маркази ер силкиниши соат 12:00 (бизнинг вақт билан) лар атрофида содир бўлгани ҳақида хабар берган.\nЗилзила оқибатида Хузистон вилоятининг Масжиди Сулаймон шаҳри ва атрофида яшовчи 64 киши жароҳат олган. Бу ҳақда вилоятнинг тез ва тиббий ёрдам кўрсатиш маркази бошлиғи Муҳаммад-Амир Заргар маълум қилган.\n«Tasnim» агентлиги хабарига кўра эса бир киши ҳалок бўлган.\nАйни пайтда барча жабрланганлар Хузистондаги тиббиёт муассасаларига ётқизилган.\nҲодиса 19/11, 09:51\nТуркия-Эрон чегарасида зилзила содир бўлди